

REVELATION
1 Haih maussauh gas Yesu Khristu lyis Mangso dyei dah nyoqnyvng cho lhyi lhaih toh. Yesu lyis haih nyoqnyvng dyei zis gas ma nyangh lyis bweh los das cho Mangso dah jyeidwis jens yoh nyvng shoq Chixoeuq nhang das xiklyis nghuot. Khristu gas nyah jyeidwis Yohan jyank loeuswons soeu nhang las haih nyoqnyvng dang lyis seq nhang. 2 Heika Yohan taiq kyoh, Mangso jyank masyah jweh los dang yahge Yesu Khristu Chixoeuq dah jyoeng dah cho nghuot. 3 Haih maussauh nghap soeu yahge haih lvpe dang jens lyis gyo yoeus las, haih maussauh mas lhaih ya lhaih toh zis lyis chank kuot bang gas ngelhoq. Khasoeh ge lyis taiq kyoh dah muhzoh bweh das shishenh ni los goeus. 4 Ngos Yohan gas Asia mau mas joq dah phung nyhet phung lhyi maussauh lhaih kat. Haih caiq, gohlhain caiq, thang caiq mas nyeis dah Mangso jyank masyah eq, nyah hwankti tank xik mas nyeis dah dyos nyhet koeuq masyah eq, 5 wontang dah kanghjyoeng phoq, shei bang masyah cangxeih dwis toq los soeu, nyeisjvng dah hwankti jens lyis guon dah Yhensain Yesu Khristu jyank masyah eq jyehjuh yahge nyenstap zis gas namoq mas joq bas jungh. Yang lyis jyetdap las, nyah gungs nyang phudyei shei kham zis yah, yang lyis yah yaunos masyah khyuot kat las, 6 Nyah Uwus dah muhzoh lyis yoh wons wuq das xiklyis yang lyis munghdan vnyau yahge phudyei toeuh dyei soeu Yesu Khristu mas phunk nyoqnho yahge yomsoq vcaiq vto joq bas jungh! Amen. 7 Yoeuh aq, nyang gas jyommauh yah jweh lyih goeus.Yhensain lhyi lham yah thauh phank bang yah dvgeh dius jens dvnganh gas nyang lyis tsain nyvng das. Nyeisjvng mas dah dius nyau khanghmuh nyah gvng mas kuk nyingh shohthang thauh das. Houyah dvyhangteh bweh los bas jungh. Amen. 8 Ngos gas cangxeih soeu eq, thang thank soeu eq nghuot ge, haih caiq lyis eq, gohlhain caiq lyis eq, jweh los das caiq lyis eq nyeis dah Maukhung Jesphung Yhensain Mangso taiq. 9 Ngos gas namoq dah vmang vnoeuh Yohan nghuot. Yesu dah thang chank soeu dvyuk khyvlyis yah nyah munghdan yah sen dah dius jens xauh dah shanghsenh cho mha nhaiqlom xing zis yah namoq yah dvgeh jhen nyeis soeu nghuot. Ngos gas Mangso dah dang yahge Yesu dan cho lhyi taiq kyoh gvng mas Patmo goeujo pheh nhang kat zis xauh. 10 Hau Yhensain dah buisnyeis lyis ngos dyos mas nghuot loh las, ngah nungsthank mas lvbuh yhangteh dah thwe zainsmuh dvkoeuq lui zis ngos xauhgyo. 11 Hauh thwe ka, Nvng nyvng zis yah dvyhangteh maussauh mas lhaih las, hauh maussauh lyis phung nyhet koeuq nghuot dah Ephesu, Samirna, Pergamu, Thiatira, Sardi, Philadephia yahge Ladoki phung jens lyis huon kat aq, ge. 12 Housoeh ngos lyis jis nyeis soeu ka hank nghuot au, oen nyvng das xiklyis lhain yoeuh kat lyis ngos gas xing nyituonh gus nyhet koeuq yahge, 13 hauh vgungs mas dius teh soeu dvyuk nyah dyixing lhyi khyeiwu mas jweh shoq wuot chi. Nyah sainhkhonh mas xing dyichih chih toh zis ngos nyvng. 14 Nyah cam ka thyoeu dah yvng mauh teh, nghuot ya gyu teh thyoeu. Nyah nyoqjeih jens gas nyilhyam teh duk nyeis. 15 Nyah khyei ka nyi mas shuonh goeus dah thunk gyingh teh tsain bvng, nyah thwe ka nyings huomh toh dah jyvthyangh teh nyings nyeis. 16 Nyah loq mas kyi nyhet lom chi toh: nyah nhuot masyah aiq shot zuk dah tyingh sham thuq nyeis, nyah nyoqnho ka nyeih gungs lyis tso dah buis teh bvng joq. 17 Hauh soeu lhyi nyvng lyis ngos nyah khyeiyang mas shei soeu teh lains loh. Nyang gas nyah loqyos loq ngah thoq mas kih las, Vgyuk, ngos gas cangxeih soeu eq, thang thank soeu eq nghuot. 18 Ngos gas dwis nyeis soeu eq nghuot. Ngos shei goeus laus eq gvshih ngos vcaiq vto dwis nyeis. Ngos gas shei nos dah thoq mas eq, shei mau dah thoq mas eq guon das toeuh yoh. 19 Housoeh las nvng nyvng goeus zis lyis eq, gvshih joq zis lyis eq, thang pheh bweh los das cho lhyi eq lhaih toh aq. 20 Ngah loqyos loq mas nvng yoh nyvng dah kyi nyhet koeuq yahge xing nyituonh gus nyhet koeuq dah nghop toh cho ka haih zis nghuot. Kyi nyhet lom gas phung nyhet koeuq lyis zungh dah loeuswons nyhet yuk nghuot las nyi tuonh gus nyhet koeuq gas hauh phung nyhet phung nghuot, ge.
1 Ephesu wus phung mha dah loeuswons soeu lhyi heisoeh lhaih kat aq. Haih zis gas loqyos loq mas kyi nyhet lom chi toh las, xing nyituonh gus nyhet koeuq dah vgungs mas suh loh soeu dah dang nghuot. 2 Nvng kuot goeus dah muhzoh lyis ngos seq. Nvng kha iq yau las zwi khank zis yahge jhen cho lhyi eq ngos seq. Nvng gas ma shop bang lyis ma yoh yoeuh toh zis eq, lvgyo ma nghuot, lvgyo yeis khuk bang lyis yen las nyamoq gas hwah bang nghuot yvlyis yoh chixoeuq goeus zis ngos seq. 3 Nvng ehnyet xing, ngah nyings gvng mas shanghsenh kham lha nvng vsomh eq ma dyei. 4 Nghuot laus eq gvshih nvng ngos lyis xikpheh teh ma jyetdap lo las nvng mas yobos huon das zis ngos nyvng. 5 Housoeh yvmvyah nvng kha iq nyhang shoq dyet gyoh loh goeus cho nghamh yoeuh aq. Nah yaunos masyah lhain los las xikpheh teh doms chank kuot aq. Nvng nah yaunos masyah ma lhain los lyis gas ngos nah jyank mas jweh las nah nyituonh gus lyis hauh joqyos masyah xwih tyamp dyei das. 6 Nghuot laus eq Nikola dah changlo jens kuot dah wotwu lyis ngos hoeng teh nvng eq hoeng nyeis gvng mas nvng lyis chungh dais dvkoeuq bos. 7 Dyos gas phung jens lyis khasoeh taiq zis gas no dap soeu ka xauhgyo bas jungh. Ung cho yoh soeu lhyi Mangso dah Eden khyam gungs mas yuk dah kang saiqzains mas dah vshih zo das toeuh ngos dyei das. 8 Samirna phung mha dah loeuswons soeu lhyi heisoeh lhaih kat aq. Haih zis gas cangxeih soeu yahge thang thank soeu, shei goeus laus eq doms dwis nyeis soeu dah dang nghuot. 9 Nvng xauh dah yaukyenh cho yahge shohjyen cho lhyi ngos seq, nghuot laus eq nvng jyoengh dis nyeis. Yuda dius nghuot ge laus eq Yuda dius ma nghuot bang nvng lyis nyoqnho ngelang gyoh nhang, ma gis dah loeusmus soqzo dang taiq nyeis zis ngos seq. Jyoengh taiq lyis, nyamoq gas Satan dah phung dius jens nghuot. 10 Nvng jweh los nyeis dah shanghsenh cho lhyi vgyuk; yoeuh aq namoq lyis shiwu das satan ka namoq mas dvyhamh lyis thung mha lhunk toh las namoq buisnyeis dvci nyeih shoeuhshih zis xauh das. Shei shoq ngos lyis lomluk nyeis geh, housoeh lyis ngos nvng lyis kang buismuk dyei das. Houka nah ung cho dah phauh nghuot. 11 Dyos gas phung jens lyis khasoeh taiq zis gas, no dap soeu ka xauhgyo bas jungh. Aiq vlhain shei cho ka ung soeu lhyi yoh zangh das zis ma nghuot. 12 Pergamu phung mha dah loeuswons soeu lhyi heisoeh lhaih kat aq. Heika aiq shot zuk tyingh sham chi soeu dah dang nghuot. 13 Nvng khah joqyos mas nyeis zis ngos seq, Satan dah tank joq yvmas nvng khau nyeis. Ngos mas jyoeng zis yah kanghjyoeng kat dah Antipa ka Satan nyeis dah joqyos nghuot dah nah vgungs mas sat tyamp zis xauh dah shishenh lyis yangh, nvng gas ngos mas wontang lha ngos lyis lomsjingh dah nah lomsjingh cho lhyi ma ngoek tyamp. 14 Nghuot laus eq silho lhyi kyangh dah zonoms zo das zis yahge yauxi dah cho ge dah lainszo gus muh mas Israel jens chank las yaunos kuot shoq Balak lyis joeui dyei Balam dah jyauh cho mha chank loh bang dvyhamh namoq mas bos yvmvyah nvng lyis yobos huon dais dvtsiq ngos nyvng. 15 Houyah dvyhangteh namoq mas Nikola thang chank bang dah jyauh cho mha chank loh bang bos. 16 Housoeh yvmvyah gvshih nyang nah yaunos masyah lhain los aq. Housoeh ma nghuot lyis ngos nah jyank mas lvnyap jweh los las ngah nhuot masyah thuq dah tyingh sham yah hauh bang lyis zan das. 17 Dyos gas phung jens lyis khasoeh taiq zis gas no dap soeu xauhgyo bas jungh. Ung cho yoh bang lyis shung toh dah mana dvkhamh lyis eq, nyamoq yuk khanghmuh lyis thyoeu dah luk eq ngos dyei das. Hauh luk thoq mas lhaih toh dah nyings saiq lyis gas luk yoh soeu mha lai las gohyuk hank eq ma yoh bos seq. 18 Thiatira phung mha dah loeuswons soeu lhyi heisoeh lhaih kat aq. Haih zis gas nyilhyam teh duk bvng dah nyoqjeih yahge buot cheih toh dah thunk gyingh teh dah khyei dap soeu, Mangso dah Lo dang nghuot. 19 Nvng cha kuot yvlyis ngos seq. Nah jyetdap cho yahge lomsjingh cho mha wontang zis eq, muh wons wuq zis yah ehnyet kuhxing dah jhen cho lhyi eq ngos seq. Hauh thoq magoh, nvng thang thank kuot dah muhzoh gas cangxeih kuot dah muhzoh thoq lyis zes gis cho ngos seq. 20 Nghuot laus eq ngos nvng lyis yobos huon chank dvkoeuq bos. Khasoeh ge lyis nvng gas nyang gungs nyang Mangso jyank masyah lyih dah lvgyo nghuot ge dah vmesbih Yezebel lyis yobos yoeuh lhaiq toh zis yah shwih toh. Nyang gas ngah jyeidwis jens lyis yauxi muh kuot das zis yahge silho lhyi kyangh dah zonoms zo das cho jyauh las nyamoq lyis chowhang whang nhang. 21 Ngos nyang lyis yaunos masyah nhaiqlom thaiq das shishenh dyei toh laus eq nyah yauxi muh masyah nhaiqlom ma yoh thaiq los. 22 Housoeh las ngos nyang lyis nyah yhetyos mas doeuh tyamp toh das. Houmha nyang yah nyi shuot lvng shuot muh kuot bang yah dvgeh shanghsenh zainsmuh xauh das. Nyamoq gas hauh vmesbih yah kuot dah yauxi muh masyah nhaiqlom ma yoh thaiq los lyis gas ngos nyamoq lyis gvshih nyang hauh shanghsenh zis xauh nhang das. 23 Nyah thang chank bang lyis eq ngos sat das. Hauh uhlyis ngos gas dius yuk khanghmuh dah nghamh cho yahge bweh nhang mes cho dvnganh yvlyis seq dyei dah Yhensain nghuot yvlyis phung jens seq los das. Ngos namoq dvyuk yah dvyuk lyis vsainnyang kuot goeus dah muhzoh yah dvyhangteh tauh dyei das. 24 Nghuot laus eq Thiatira wus mas nyet joq shih dah phung dius jens dvyhamh gas hau yauxi dah jyauh cho lhyi ma chank thoq lyis magoh, dius jens taiq, Satan dah noq thank nghop shung toh cho lhyi eq ma xuq. Ngos namoq lyis taiq bah, namoq lyis gohtoeu yvwons s ma kyah dyei lo das. 25 Nghuot laus eq namoq yoh goeu lyis ngos jweh lyih shoq goeng goeng tsop zains toh geh. 26 Ung cho yoh las thang thank jweh shoq ngos nhaiqdoeus dah wotwu chi bang lyis ngos ngah Uwus jyank masyah yoh dah toeuh lyis dyei das. 27 Hauh toeuh gas svbih mau thoq mas thyeq lhamloq yah guon las yam shonh soeu dah yam lyis teh vdyis vmons bat khyop tyamp das toeuh nghuot. 28 Hau buhnyhiq ngos nyamoq lyis dyei das. 29 Dyos gas phung jens lyis khasoeh ge taiq zis gas, no dap soeu xauhgyo bas jungh, ge.
1 Sardi phung mha dah loeuswons soeu lhyi heisoeh lhaih kat aq. Haih zis gas Mangso dah Dyos nyhet koeuq yahge kyi nyhet lom chi toh soeu dah dang nghuot. Nvng kuot dah muhzoh ngos seq. Nvng gas kang dwis nyeis ge hoeuh laus eq vshei dvnghuot. 2 Housoeh las phuk soh lhaiq mus aq. Nvng mas nyet joq shih las shei loh nyeis bang lyis thukxank aq. Khasoeh ge lyis nvng kuot dah muhzoh ngah Mangso xikkhonh mas ma dyinghjet shih zis ngos nyvng dyei. 3 Housoeh yvmvyah nvng cha xauh xuq zis yahge xauhgyo zis doms soh aq. Hauh yvlyis domsyos gyo las nah yaunos masyah nhaiqlom thaiq las lhain los aq. Nvng phuk soh lhaiq ma mus lyis gas, ngos khauh soeu teh jweh lyih das. Ngos nah jyank mas khanhamp jweh lyih das zis eq nvng ma seq das. 4 Nghuot laus eq vsainnyang dyimis lyis vwot v-oeu ma mus nhang bang Sardi phung mha dvyhamh nyet joq shih. Nyamoq gas mon yih yvmvyah dyi thyoeu wuot las ngos yah dvgeh suh e das. 5 Ung cho yoh bang gas heisoeh teh dyimis thyoeu xauh wuot das. Ngos nyamoq dah nyings lyis kang maussauh buk masyah thyuk tyamp das zis ma nghuot. Ngah Uwus xikkhonh mas eq, nyah loeuswons bang xikkhonh mas eq nyamoq gas ngos yah sen bang nghuot oen kyoq kyoq taiq hoeuh das. 6 Dyos gas phung jens lyis khasoeh taiq zis gas no dap soeu ka xauhgyo bas jungh, ge. 7 Tsai, Philadephia wus phung mha dah loeuswons soeu lhyi heisoeh lhaih kat aq. Haih zis gas gyingshang soeu, jyoeng soeu, Dawi dah suhshih chi soeu, hank ma yoh nyheih shoq phank toh las hank ma yoh phank shoq nyheih toh soeu dah dang nghuot. 8 Nvng kuot nyeis dah muhzoh lyis ngos seq. Nvng yom dvtsiq dvbos laus eq, Ngah jyauh dang lyis nvng chank las ngah thoq mas wontang zis ngos seq. Nah xikkhonh mas hank eq ma yoh nyheih dah khomh dvkoeuq ngos phank hanh toh dyei goeus. 9 Yoeuh aq, vsainnyang Yuda dius nghuot ge laus eq ma jings, Satan phung mha bos dah hauh hwah bang lyis ngos, nyamoq lyis nah khyeiyang mas los tsain paiq nhang das las, ngos nvng lyis jyetdap nyeis zis gas nyamoq seq das. 10 Nvng gas ngos tying toh zis yah dvyhangteh ehnyet xing zis yah jhen das cho chank nyeis yvmvyah, nyeisjvng dius dvnganh yvlyis shiwu das xiklyis, nyeisjvng goms shoq shanghsenh zis jweh lyis ngos nvng lyis gomh das. 11 Ngos lvnyap jweh lyih das, nah dah ung buismuk lyis hank eq ma yoh lhuot yoeus bas jungh! Nvng yoh nyhoq lyis zungh nyeis aq. 12 Yoh ung soeu lhyi ngah Mangso dah zoppaiq yhenmuh mas khungzains dvzains ngos bweh nhang das. Nyang hou mhayah khanhamp eq nghe pheh thuq das zis ma nghuot. Ngah Mangso dah nyings lyis eq, ngah Mangso jyank masyah thuq las, maukhung masyah gyoh los dah Yerusalem wus saiq ge, ngah Mangso dah wus nyings lyis eq, ngvnyang dah nyings saiq lyis eq, hauh soeu thoq mas ngos lhaih tap dyei das. 13 Dyos gas phung jens lyis khasoeh taiq zis gas no dap soeu ka xauhgyo bas jungh. 14 Ladoki wus phung mas dah loeuswons soeu lyis heisoeh lhaih kat aq. Haih zis gas wontang zis yahge jyoeng dah kanghjyoeng phoq, Mangso gvn ya gvnkhanh toh dah vpom, Amen! ge soeu dah dang nghuot. 15 Nvng cha kuot goeus zis ngos seq. Nvng gas jyamh eq ma nghuot gywes eq ma nghuot. Nvng jyamh ya jyamh, gywes ya gywes dvkoeuq koeuq bweh das zis ngos o. 16 Nghuot laus eq gvshih nvng gas gywes eq ma nghuot jyamh eq ma nghuot, loms loms mus joq yvmvyah ngah nhuot masyah dyeh tyamp das. 17 Nvng gas, Ngos gas dis, ngos mas zisyos nyoshoq joq, ngos mas chah cho dvnganh yoh goeus ge taiq. Nghuot laus eq nvng gas kha iq shanghsenh las nhaiqnyen phoh zis nghuot joq yvlyis nvng ma seq nyvng! Nvng gas shohjyen, nyoqjet las shohchen mus nyeis. 18 Housoeh las nvng dis bas jungh, nyi mas kyink tyamp goeus dah xing lhyi eq, svbih xikkhonh mas nah shohchen vxoq vcaiq ma mus bas jungh. Nghop dyei das xiklyis nvng wuot dah dyimis thyoeu jens eq, nah nyoq nyvng das xiklyis juot ja mvcheih eq, ngah jyank mas wis yoeus das zis ngos nvng lyis joeu i da dyei. 19 Ngos gas ngos jyetdap bang dvnganh lyis nyho, jyauh zis yah joeng. Housoeh las nvng jyoengh gying soh zis yah nhaiqlom thaiq aq. 20 Yoeuh aq, ngos gas khomh koq yap joq, ngah thwe gyo las khomh phank dyei soeu hank jyank mas laus eq, ngos wvng las nyang yah dvgeh zoshuk das. Nyang eq ngos yah dvgeh xauh zo shuk das. 21 Ngos gas ung cho yoh las ngah uwus dah tank mas nyang yah dvgeh yoh tsung teh, ung cho yoh soeu lyis ngah uwus dah tank mas ngos yah dvgeh xauh tsung das toeuh ngos dyei das. 22 Dyos gas phung jens lyis khasoeh taiq zis gas no dap soeu ka xauhgyo bas jungh, ge.
1 Hauh thang lhyi gohtoeu nyoqnyvng dvkoeuq gas maukhung mha phank hanh toh dah khomh dvkoeuq lyis ngos nyvng. Xikpheh ngos lyis lui las ngos xauhgyo ku dah thwe ka lvbuh teh nyings nyeis zis yah, Heimha doq los aq, thang pheh bweh das cho ngos nvng lyis chixoeuq bah, ge. 2 Hauh uhlyis ngos dyos mas muis loh, maukhung mha hwankti tank dvkoeuq joq, hauh yvmas dius dvyuk tsung toh. 3 Nyah nyoqnho vwuot gas phauhdap luk nvgvthweq yahge patvmyah teh buh yungh joq las, hauh tank dah yvmlhaink mas myaq lung seng teh dah sainyvng yoqgan chent toh. 4 Hauh tank dah yvmlhaink mas tank aiqci nyei lom joq. Hauh tank mas dyithyoeu wuot las xing buismuk tsungh dah logis aiqci nyei yuk zui nyang tsain tsung lhaink toh. 5 Hau tank masyah maunyoq nyik, nyings huomh toh dah thwe yahge maujau jau dah thwe teh zis tsain thuq los. Hauh tank xikkhonh mas eq, Mangso dah dyo nyhet koeuq ge dah tuonh toh nyiduk nyhet koeuq eq bvng joq. 6 Tsai, hauh tank xikkhonh mas bvng toenk teh gying dah thomh dvkoeuq bos. Hauh thoq lyis magoh hwankti tank dah thyih shot haq shot mas, xik pheh, nungs pheh nyoqjeih yah dyingh dah yewus nyei doeu tsain nyeis. 7 Cangxeih dah yewus gas khangkhyi yah doeusgoh. Aiq vdoeu gas noeu yah doeusgoh. Somh vdoeu gas dius dah nyoqnho yah doeusgoh. Nyei vdoeu gas dang nyeis dah zonsmuh teh nghuot. 8 Hauh yewus nyei doeu gas dungs khyuk koeuq koeuq dap las gungs dah vkhau vthoq yvmlhaink yah nyoqjeih kyingh dyingh joq. Nyamoq gas nyeih nyenh malyen lo taiq zis gas, Gohlhain caiq, gvshih caiq, thang caiq lyis eq nyeis shih dah Maukhung Jesphung Yhensain Mangso ka Gyingshang, gyingshang, gyingshang! ge. 9 Hau yewus nyei doeu gas hwankti tank mas tsung toh las vcaiq vtoh kang dwis nyeis Yhensain dah phunk nyoqnho ngelang yahge jyehjuh lyis chunghthwe kat nyeis. 10 Hauh uhlyis nhaiqbos aiqci nyeis yuk eq, tank mas tsung toh las vcaiq vto dwis nyeis soeu lhyi tsain dupaiq. Nyamoq gas hauh tank xikkhonh mas xing buismuk lyis tsain khyuot toh las, 11 Ngamoq dah Yhensain Mangso eh, joq ya joq zis nvng gvnkhanh toh las, hauh goeu gas nvng nhaiqdoeus khyvlyis goeng joq zis yah kang tsain dwis nyeis. nvng gas phunk nyoqnho ngelang yahge yomsoq xauh yoeus das zis mon yih nyeis, tsain ge.
1 Tsai, tank mas tsung toh soeu dah loqyos loq mas sauhbuk vkhau vthoq lhaih toh las, kyihau nyhet koeuq tap toh dah sauhdain dvkoeuq ngos nyvng. 2 Hauh thang lhyi yombos dah loeuswons soeu dvyuk gas, hauh kyihau yoeus tyamp las maussauh dain phank das zis hank mon yih lah, ge thwe zainsmuh yah kaiq yvlyis ngos xauhgyo. 3 Nghuot laus eq maukhung mha eq, nyeisjvng mas eq, nyeisjvng dah o tsank mas eq, hauh maussauh lyis phank las hau vkhau mha dah maussauh chvp lyis yoeuh das soeu dvyuk eq ma bos. 4 Hauh sauhdain phank las hau vkhau mas lhaih toh cho jens lyis nghap mon soeu dvyuk eq ma xo nyvng yvmvyah ngos gvgis ngaus. 5 Housoeh las logis jens masyah dvyuk gas, Vngaus, yoeuh aq, Yuda vkoq mas Dawi dah vnyau vshih kuh nghuot dah khangkhyi ge soeu ka ung cho yoh goeus, nyang gas hauh kyihau nyhet koeuq lyis yoeus tyamp las sauhdain lyis yoh phank, ge. 6 Hauh uhlyis Yvnglo gas dwis nyeis dah yewus nyei ja yahge logis jens yvmlhaink toh dah hwankti tank dah vgungs mas yap joq zis ngos nyvng. Hauh Yvnglo gas sat zis xauh goeus teh nyvng. Nyang mas khyau nyhet koeuq yahge nyoqjeih nyhet lom dap. Hauh bang gas nyeisjvng goms shoq nhang kat zis xauh, Mangso dah dyos nyhet koeuq tsain nghuot. 7 Hauh Yvnglo los las, hwankti tank mas tsung toh soeu dah loqyos loq mas dah sauhdain lyis yoeus. 8 Hau sauhdain lyis xauh yoeus yah dvyih, hauh yewus nyei doeu yahge logis jens aiqci nyei yuk gas, hauh Yvnglo dah xikkhonh mas tsain dupaiq. Nyamoq dvyuk yah dvyuk toenk yahge Mangso dah dius jens shvmanh dung dang ge dah xangh shom yah dyingh joq dah xing kom jens eq tsain chi toh. 9 Nyamoq gas chunghthwe vsaiq yah, Nvng hauh sauhdain lyis yoeus das zis yahge kyihau lyis yoeus tyamp das zis mon. Khasoeh ge lyis nvng gas sat zis xauh goeus las, nvng shei kham phudyei zis yah dius nyau ja khanghmuh masyah eq, munghdan khanghmuh masyah eq, vnyau khanghmuh masyah eq, nyingh vja ja masyah eq, Mangso xiklyis nvng dius jens wis goeus. 10 Nvng gas nyamoq lyis, ngamoq dah Mangso lhyi phuqsoe muh yoh kuot das xiklyis hwankti mau yahge phudyei dius nyau dvnyau bweh nhang zis yah nyamoq gas nyeisjvng thoq mas guon nyeis das, ge tsain chungh. 11 Hauh thang lhyi ngos doms yoeuh kat lyis, hauh Hwankti tank dah yvmlhaink mas eq, Yewus nyei ja yahge logis jens dah yvmlhaink yap joq dah loeuswons bang dah thwe ngos xauhgyo. Hau loeuswons bang gas sens sens wvn wvn huon tsain nyo. 12 Nyamoq gas, Sat tyamp xauh dah Yvnglo gas, yomsoq, zisyos, joeui, yom, nyoqnho ngelang, phunk yahge chungh zis lyis kham yoeus das zis mon yih nyeis, ge thwe zainsmuh yah tsain chungh. 13 Hauh thoq magoh, maukhung thoq keq masyah eq, nyeisjvng masyah eq, nyeisjvng o tsank masyah eq, nvmukdra khau mhayah eq, maukhung nyeisjvng mas dah dwis ya dwis zis dvnganh gas, Hwankti tank mas tsung toh soeu yahge Yvnglo mas chungh cho, nyoqnho ngelang, phunk yahge yomsoq vcaiq vto bos joq bas jungh, ge. 14 Hauh uhlyis yewus nyei ja gas Amen! ge tsain toeuh. Logis jens eq phvluk zomhgyuis las tsain paiq.
1 Hauh thang lhyi Yvnglo gas kyihau nyhet koeuq masyah dvkoeuq phank kat yvlyis ngos nyvng las yewus nyei ja masyah dvdoeu gas maujau jau thwe teh zis yah, Los aq, ge taiq thwe ngos xauhgyo. 2 Ngos yoeuh kat lyis nyang thyoeu dvdoeu lyis nyvng. Houmha ji soeu ka lyei dvkoeuq chi toh, buismuk eq dvkoeuq tsungh dyei las nyang gas ung cho yoh goeus soeu nghuot zis yah dvyhangteh, ung shih das xiklyis thuq los. 3 Hauh thang lhyi Yvnglo gas kyihau aiq vkoeuq phank kat lyis, yewus aiq vdoeu gas, Los aq, ge taiq zis ngos xauhgyo. 4 Hauh uhlyis gohtoeu nyang nes teh zis dvdoeu thuq los. Hauh nyang ji soeu lhyi haih nyeisjvng thoq mas jeszan cho bweh nhang lha dius nyang changh sat goh nhang das toeuh dyei toh. Nyang lyis moengsa zainsmuh eq huon dyei. 5 Tsai Yvnglo gas kyihau somh vkoeuq lyis phank kat lyis, yewus somh vdoeu gas, Los aq, ge zis ngos xauhgyo. Hauh uhlyis ngos yoeuh kat lyis nyang noq dvdoeu nyeis. Houmha ji soeu ka nyah loq mas jvng dvkoeuq chi toh. 6 Hauh yewus nyei ja dah vjo masyah nyings thuq los teh dah thwe dvkoeuq ngos xauhgyo. Hauh thwe ka, Sunghso dvpan lyis dvnyeih dah uhkung phauh khyvlyis shangh chah. Laiq somh pan lyis dvnyeih dah uhkung phauh khyvlyis shangh chah. Nghuot laus eq hauh tsanlun zains jens yahge zvbiq khyam jens lyis vlhoeu thyoq tyamp goh, ge taiq. 7 Hauh thang lyis Yvnglo gas kyihau nyei vkoeuq lyis phank kat lyis yewus nyei vdoeu gas, Los aq, ge taiq zis ngos xauhgyo. 8 Tsai, ngos yoeuh kat lyis nyang nhamh dvdoeu lyis nyvng. Houmha ji soeu dah nyings gas Shei zau nghuot. Nyah thang mha munyi thomh eq tanh tanh chank yenh, nyamoq gas nyeisjvng dah nyei boms dvboms mas nyeis dah dius jens lyis moeng zan, phanghkhauq zainsmuh, yomh yahge yewus shoeuhshih zis yah sat das toeuh tsain yoh. 9 Tsai Yvnglo gas kyihau oeng vkoeuq phank lyis, Mangso dah dang taiq kyoh gvng mas eq, wontang zis yah kanghjyoeng kat gvng mas eq, sat zis xauh bang dah dyos lyis eq, hauh phon o mha ngos nyvng. 10 Hauh dyos jens gas, yomsoq zainsmuh yahge gyingshang lha dan dah Yhensain eh, ngamoq lyis sat dah yobos gvng mas nyeisjvng mas nyeis dah dius jens lyis ma shoeuhshih, soe ma tuon tuon nvng khanhamp jweh shoq nyeis dah lah, ge thwe zainsmuh yah tsain kaiq. 11 Nyamoq yuk khanghmuh lyis dyi thyoeu gvm huot las, nyamoq teh sat zis xauh das jyeidwis changh jens yahge vmang vnoeuh moq dah nyings yoh changjet shoq, dvsoq langh nyeis shih das xiklyis nyamoq lyis tying toh. 12 Tsai, Yvnglo gas kyihau khyuk vkoeuq phank kat zis ngos nyvng. Hauh uhlyis maunyeis svsoh dwis las buis eq thoeubaplap dah yanghthung misseh noq teh noq tyamp las lhamhmuh lom gonh eq suih teh nes tyamp. 13 Lvhomp zains lyis uklyeis yah thungh lyis shih-kyei gywis tyamp teh maukhung mas dah kyi ka nyeisjvng mas tsain gywis gyoh tyamp. 14 Maukhung ka lom tyamp dah sauhdain teh dyuk tyamp las boms yahge goeujo dvnganh eq vsainnyang joqyos masyah xwih tyamp zis tsain xauh. 15 Hauh uhlyis nyeisjvng mas dah hwankti jens, zau guon bang, jeszau jens, dis bang, yombos bang, dius yuk khanghmuh, jons jens yahge luiq bang, dvnganh gas lukkhyung jens yahge boms mas dah luk-uk jens mas tsain phang tamh. 16 Nyamoq gas boms yahge lukkhyung jens lyis lui las, Ngamoq thoq mas gyoh nhiq dyei aq. Hwankti tank mas tsung toh soeu dah nyoqnho yahge Yvnglo dah nhaiqlom dyis masyah ngamoq lyis gos dyei aq. 17 Nyah aiq yuk dah gyukphoh nhaiqlom dyis buisnyeis zainsmuh heimha jweh goeus las hauh zis lyis hank yoh thoenk yap das lah, ge.
1 Hauh thang lhyi loeuswons bang nyei yuk gas nyeisjvng nyei thunk mas yap joq las, nyeisjvng thoq mas eq, nvmukdra thoq mas eq, saiqzains thoq mas eq, lyeis ma yoh muot gyon bas jungh ge, nyeisjvng nyei thunk mas dah lyeis lyis tsain tsop zains toh yvlyis ngos nyvng. 2 Tsai, dwis nyeis Mangso dah kyihau chi toh dah loeuswons soeu dvyuk buisthuq shot pheh yah thuq los zis ngos nyvng. Nyang gas nyeisjvng yahge nvmukdra lyis lhoeu thyoq das toeuh yoh dah loeuswons soeu nyei yuk lyis thwe zainsmuh yah kaiq taiq. 3 Hauh loeuswons soeu ka, Ngamoq Mangso jyeidwis jens dah ngelang mas kyihau ma tap dvchank gas, nyeisjvng lyis eq, nvmukdra lyis eq, saiqzains lyis eq, vshoeuhshih shih goh, ge. 4 Ngelang mas Mangso dah kyihau tap toh goeus bang 144,000 nghuot cho ngos lyis taiq kyoh goeus. Hauh bang gas Israel dah lo jens dvci aiq koq masyah, 5 Yuda vkoq mas dvmons aiq khyoengh, Ruben vkoq mas dvmons aiq khyoengh, Gad vkoq mas dvmons aiq khyoengh, 6 Asher vkoq mas dvmons aiq khyoengh, Napthali vkoq mas dvmons aiq khyoengh, Manase vkoq mas dvmons aiq khyoengh, 7 Simon vkoq mas dvmons aiq khyoengh, Lewi vkoq mas dvmons aiq khyoengh, Isakha vkoq mas dvmons aiq khyoengh, 8 Zebulun vkoq mas dvmons aiq khyoengh, Yosep vkoq mas dvmons aiq khyoengh, Benyamin vkoq mas dvmons aiq khyoengh kyihau tap zis tsain kham yoeus goeus. 9 Hauh thang lhyi ngos yoeuh kat lyis houmha hank eq ma yoh thoq suon lo shoq nyo dah moqmuh dvkoeuq lyis ngos nyvng. Nyamoq gas vnyau khanghmuh, vhuh khanghmuh, mau khanghmuh mas bang yahge nyingh vja ja kat bang masyah eq, lyih tsain jweh bang nghuot. Hauh bang gas dyi thyoeu tsain wuot las, nyamoq loq mas tsanlun saiq ko tsain chi lha, hauh hwankti tank xikkhonh mas eq, Yvnglo dah xikkhonh mas eq tsain yap joq. 10 Nyamoq gas thwe zainsmuh yah khyuot yoeus cho ka hwankti tank mas tsung toh soeu yahge Yvnglo jyank masyah nghuot ge tsain kaiq. 11 Tsai, loeuswons bang dvnganh gas, hwankti tank, logis jens yahge yewus nyei doeu lyis tsain yap lhaink toh. Hauh uhlyis nyamoq gas hwankti tank khyeiyang mas gop las, Mangso lhyi dupaiq zis yah, 12 Amen! chungh, phunk, joeui jyehjuh chungh, nyoqnho ngelang, yomsoq yahge yom gas vcaiq vto yah Mangso jyank mas joq bas jungh! Amen ge tsain taiq. 13 Hauh uhlyis logis jens masyah dvyuk gas haih dyi thyoeu wuot bang gas hank tsain nghuot lah? Khapheh yah tsain thuq los bang nghuot lah, ge, ngos lyis nyei. 14 Ngos gas, Yhensain eh, ngos ma seq, nvng gas seq oen, toeuh. Hauh uhlyis, nyang gas, nyamoq gyukphoh shanghsenh zainsmuh masyah tsain luiq thuq los bang nghuot. Nyamoq dah dyimis lyis, hauh Yvnglo dah suih mas tsain cheihshang goeus. 15 Housoeh las nyamoq gas Mangso dah tank xikkhonh mas xauh nyeis zis yah nyah Yhenmuh mas nyang lyis nyeih nyenh tsain paiq nyeis. Hwankti tank mas tsung toh soeu eq, nyamoq yah dvgeh nyeis las nyamoq lyis gomh das. 16 Nyamoq gas thang pheh khanhamp eq yuot shet zis ma xauh lo das. Buis eq, khateh dah ngeh cho eq, nyamoq lyis yoh ngeh nhang das zis ma nghuot. 17 Khasoeh ge lyis hwankti tank vgungs mas nyeis dah Yvnglo gas nyamoq dah yvng yoeuh soeu bweh das. Kang jeisthuq dwang jweh shoq nyamoq lyis cho she das. Mangso eq nyamoq nyoq mas dah nyoqdyeis dvnganh buot tyamp dyei das, ge ngos lyis taiq.
1 Tsai, kyihau nyhet vkoeuq lyis Yvnglo phank kat lyis maukhung mha dvshishenh dah vgungs dvgohyih ko sam joq. 2 Hauh uhlyis Mangso xikkhonh mas yap joq dah loeuswons bang nyhet yuk lyis ngos nyvng. nyamoq lyis lvbuh nyhet lom dyei. 3 Tsai, xangh ngheq dah xing kyop chi dah gohtoeu loeuswons soeu dvyuk hau phon nvm mas e yap joq. Hwankti tank xikkhonh mas joq dah xing phon thoq mas Mangso lo jens dvnganhmoq dah vkyuh dung dang mas lhungh kat las phudyei bas jungh ge, xangh nyoshoq hauh soeu lhyi dyei. 4 Xangh shom nyikhauh gas Mangso xikkhonh mas yap joq loeuswons soeu dah loq masyah, Mangso dius jens shvmanh dung dang jens yah dvgeh nhoenk doq loh. 5 Hauh thang lhyi loeuswons soeu ka hauh xing kyop lyis yoeus las phon thoq mas nyi dyingh shoq dye kat thang lhyi hauh yvlyis nyeisjvng mas doeuh khyoq kat. Hauh uhlyis maujau jau, nyings huomh toh dah thwe, maunyoq nyik zis yah maunyeis dwis zis tsain bweh los. 6 Hauh uhlyis lvbuh nyhet koeuq chi toh loeuswons nyhet yuk gas, lvbuh muot das zis tsain sont nyeis. 7 Gvshih cangxeih dah loeuswons soeu nyah lvbuh muot kat. Hauh uhlyis suih yah lhoeuq dah gyu yahge nyi gas nyeisjvng thoq mas buiq gyoh los. Nyeisjvng eq somh boms dvboms ngeh loh. Saiq khyam eq, mhanh nyaus dvnganh eq, somh boms dvboms tsain ngeh tyamp. 8 Tsai, loeuswons aiq vyuk ka nyah lvbuh muot kat. Hauh uhlyis nyi ngeh nyeis teh dah boms zainsmuh dvkoeuq nvmukdra mas khyoq kat. Housoeh las nvmukdra somh boms dvboms suih bweh tyamp. 9 Nvmukdra mas dah kang dwis ja somh boms dvboms shei tyamp. Sangpho jens eq somh boms dvboms tsain gyop tyamp. 10 Tsai, loeuswons somh vyuk nyah lvbuh muot kat. Hauh uhlyis nyibung teh bvng joq dah kyi zainsmuh dvkoeuq gas maukhung masyah dyet gyoh las, jeismuh lvng somh boms dvboms yahge jeisthuq dwang jens dah thoq mas tsain gyoh kih joq. 11 Hauh kyi dah nyings gas, Khoh, ge zis nghuot. Jeis somh boms dvboms gas khoh tyamp las hau jeis khoh shuk bang nyoshoq tsain shei tyamp. 12 Tsai, loeuswons nyei vyuk nyah lvbuh muot kat. Hauh uhlyis buis dah somh boms dvboms, lhamhmuh dah somh boms dvboms, kyi dah somh boms dvboms eq tsain gyop tyamp las nyamoq dah bvng zis somh boms dvboms mau chuot tyamp zis yah nyeih lyis dah somh boms dvboms yahge nyenh lyis dah somh boms dvboms gas bvng zis ma tsain yoh lo. 13 Hauh thang lhyi ngos yoeuh kat lyis maulvt mas dang yenh dah zons dvdoeu gas, gohtoeu loeuswons somh yuk muot kat das lvbuh thwe nyings thuq los lyis nyeisjvng mas nyeis bang dvnganh xiklyis gyukphoh mvtanhzoe! Gyuk phoh mvtanhzoe! Kha iq gyukphoh dah mvtanhzoe nghuot das lah, ge kaiq nyeis dah thwe zainsmuh lyis ngos xauhgyo.
1 Tsai, loeuswons oeng vyuk nyah lvbuh muot kat. Hauh uhlyis maukhung masyah nyeisjvng mas kyi dvlom dyet gyoh joq zis ngos nyvng, Hau kyi lhyi noq thank dwang chukbuiq dah suhshih dyei. 2 Hauh kyi ka noq thank dah dwang chukbuiq lyis phank kat las nyikhauh gas nyikhyomp zainsmuh mas dah nyikhauh teh hauh dwang masyah nhoenk doq los zis yahge hauh dwang dah nyikhauh gvng mas buis yahge maulvt gas soeng soeng noq tyamp. 3 Hauh nyikhauh masyah janghgyik jens thuq los las, nyeisjvng mas tsain gyoh. Nyamoq lyis gungsgauh jens yoh ja yomsoq dyei toh. 4 Nyamoq gas nyeisjvng mas dah mhanh lyis eq, nyaus ya nyaus ja lyis eq, saiq jens lyis eq yoh zangh das zis ma nghuot ge vmingh dyei toh. Vsainnyang dah ngelang mas Mangso dah kyihau ma dap bang lyis kyingh yoh shoeuhshih das ge tying toh. 5 Janghgyik jens gas hauh dius jens lyis lhamhmuh oeng khyvp shoeuhshih masyah lai las sat das toeuh ma yoh. Hauh shoeuhshih zis gas gungsgauh pat yhangteh nos. 6 Hauh lhamhmuh oeng khyvp gyo lyis nyamoq shei cho tsain xo das, nghuot laus eq nyamoq hauh zis lyis nyvng das zis ma nghuot. Nyamoq tsain shei mes das, nghuot laus eq shei cho ka nyamoq jyank masyah phang loh das. 7 Hauh janghgyik jens gas jeszan das xiklyis shauq toh dah nyang jens yah doeusgoh. Nyamoq dah uhloms mas xing buismuk teh zis tsain tsungh. Nyamoq dah nyoqnho ka dius dah nyoqnho teh zis tsain nghuot. 8 Nyamoq dah cam gas nyelo jens dah cam teh nghuot. Nyamoq dah zwis gas khangkhyi jens dah zwis teh nghuot. 9 Nyamoq dah sainhkhonh lyis thyeq sainhkhonh nghop teh zis yah tsain nghop toh. Nyamoq dah dungs phap thwe ka, jes dyvm zan dah nyang lhyingh nyoshoq nyings huomh toh dah thwe yah doeus joq. 10 Nyamoq mas gungsgauh dah lhyank yahge nyen teh zis yuk las nyamoq lhyank yah dius jens lyis lhamhmuh oeng khyvp shoeuhshih das toeuh tsain yoh. 11 nyamoq gas nyamoq thoq mas guon dah hwankti dvyuk yoh. Hauh hwankti ka dwangchukbuiq lyis guon dah loeuswons soeu nghuot. Nyah nyings lyis Hebre pheh yah Abadon, Greek pheh yah gas Apolion (lhoeu thyoq soeu) ge zis nghuot. 12 Xiklyis dah mvtanhzoe gas lai loh goeus. Hauh thang lyis mvtanhzoe aiq ja jweh los shih das. 13 Hauh thang lhyi loeuswons khyuk vyuk nyah lvbuh muot kat. Hauh uhlyis Mangso xikkhonh mas joq xing phon vthunk nyei thunk masyah thwe dvkoeuq thuq los zis ngos xauhgyo. 14 Hauh thwe ka loeuswons soeu khyuk vyuk lyis, Uphrat lvng yvm mas lhunk toh dah loeuswons bang nyei yuk lyis phui kat aq, ge. 15 Housoeh las hauh loeuswons nyei yuk gas lhunk toh masyah phui kat zis tsain xauh. Nyamoq gas cangsoeu dius somh boms dvboms lyis sat das ge hauh shishenh, hauh buisnyeis, hauh lhamhmuh, hauh zvn xiklyis sont toh zis xauh bang tsain nghuot. 16 Nyang ji dah jesphung jens aiq xo wvn nghuot cho ngos lyis taiq kyoh goeus. 17 Tsai, ngah nyoqnyvng mas nyang jens yahge houmha ji bang lyis ngos nyvng. Nyamoq gas nyi teh nes, Nila vlanh teh lanh, hwank teh buh dah sainhkhonh nghop lyis tsain nghop toh. Nyang jens dah uhloms gas khangkhyi jens dah uhloms yah doeus las nyamoq dah lhyo masyah nyi jyenh, nyi khauh yahge hwank thuq nyeis. 18 Hauh nyang jens dah nhuot masyah thuq nyijyenh, nyikhauh, yahge hwank ge dah shanghsenh cho somh koeuq gvng mas, cangsoeu dius somh boms dvboms sat zis tsain xauh. 19 Khasoeh ge lyis hauh nyang jens dah yom gas nyamoq dah nhuot yahge lhyank mas tsain bos. Nyamoq dah lhyank jens gas uhloms dap lhangnyis teh doeus las, hauh zis yah dius jens lyis tsain chweh. 20 Hai shanghsenh cho mhayah yoh luiq las nyet joq shih dah cangsoeu dius jens gas, nyamoq kuot dah muhzoh masyah ehnyet ma yoh tsain thaiq, nyamoq gas yius jens lyis eq, nyoq ma nyvng no ma gyo, ma seq suh dah, ngwis, xing, thunk, luk yahge saiq silho jens lyis paiq cho eq ma tsain tomp tyamp. 21 Dius sat muh, hweq muh, yauxi muh, khauh muh masyah nyamoq nhaiqlom ma yoh tsain thaiq.
1 Hauh thang lhyi, Yombos dah gohtoeu loeuswons dvyuk maukhung masyah gyoh los zis ngos nyvng. Nyang gas jyommauh lyis wuot chi lha nyah uhloms yvmlhaink yah sainyvng yoqgan chent toh. Nyah nyoqnho ka buis yah doeus. Nyah khyei ka nyi zains teh nghuot. 2 Nyah loq khau mha phank toh dah sauhdain lo dvkoeuq lyis chi toh. Nyah loqyos khyei ka nvmukdra thoq mas, loqwi khyei ka tungyos mas nang toh las, 3 khangkhyi nyings teh, thwe zainsmuh yah yomkat kaiq kat. Nyang kaiq kat lho lhyi maujau jau dah thwe zainsmuh nyhet koeuq yah tsain toeuh thuq los. 4 Hauh maujau thwe taiq thuq kat yah dvyih ngos lhaih comh das sont nyeis. Nghuot laus eq maukhung mha dah hai maujau thwe nyhet koeuq taiq thuq cho lhyi nghop shung toh aq. Vlhaih toh ge dah thwe ngos xauhgyo. 5 Hauh thang lhyi nvmukdra yahge tungyos mas yap joq, ngos nyvng dah loeuswons soeu ka nyah loqyos loq lyis maukhung pheh tuonh las, 6 vcaiq vto dwis nyeis las maukhung, nyeisjvng, nvmukdra mas bos ya bos zis gvnkhanh toh dah Mangso nyings lyis yoeus las maukhi zis gas, vyoq shishenh sheq toh das cho ma bos lo. 7 Nghuot laus eq loeuswons nyhet vyuk lvbuh muot kat lyis Mangso ka nyah jyeidwis jens ge, lvpe jens lyis taiq toh goeus zis yah dvyhangteh nyah dah noq thank nghamh toeuq cho lhyi tyink das, ge. 8 Hauh thang lhyi maukhung mhayah ngos xauhgyo ku dah thwe, ngos lyis doms taiq zis gas, nvmukdra yahge tungyos mas yap joq dah loeuswons loq mas phank toh dah maussauh lyis e yoeus aq, ge. 9 Hauh uhlyis loeuswons jyank mas ngos e lha, Hauh sauhdain lo ngos lyis dyei aq, oen dung. Nyang gas, Yoeus las zo aq. Hauh zis gas nah womdau mas khoh das, nghuot laus eq nhuot mas gas dyoyhei teh chau das, ge ngos lyis taiq. 10 Hauh uhlyis hau sauhdain lo lyis ngos yoeus las zo. Houka ngah nhuot mas dyoyhei teh chau, nghuot laus hauh yvlyis dye nyhau lhyi ngah womdau mas khoh. 11 Hauh thang lyis loeuswons soeu ka dius nyau nyoshoq, munghdan nyoshoq mas dah nyingh nyoshoq yahge hwankti nyoshoq yah sen Mangso dah dang lyis nvng doms xauh taiq das, ge ngos lyis taiq.
1 Hauh thang lhyi loeuswons soeu ka keq ja wuseh teh zis dvseh ngos lyis dyei las, Toq aq. Mangso dah yhenmuh lyis eq, phon lhyi eq, keq aq. Yhenmuh mas paiq nyeis bang lyis eq suon yoeuh aq. 2 Nghuot laus eq hau yhenmuh dah nghe pheh gas vkeq. Khasoeh ge lyis hau zis gas gohnyau bang lyis dye kyauh tyamp goeus las, lhamhmuh nyeici aiq khyvp top tsain nang nheh tyamp das. 3 Tsai ngah kanghjyoeng aiq yuk lyis ngos nhang kat das nghuot las nyah aiq yuk gas yanghthung dyi wuot zis yah buisnyeis 1,260 nyeih top Mangso dah dang lyis tsain taiq das. 4 Hauh kanghjyoeng aiq yuk gas nyeisjvng dah Yhensain xikkhonh mas cuk toh dah tsanlun saiq aiq zains yahge nyi tuonh gus aiq koeuq tsain nghuot. 5 Dius dvyuk yuk nyah aiq yuk lyis jes sont bah ge uhlyis, nyah zomh nhuot masyah nyi thuq los las jes jens lyis ngheq tyamp nhang. Nyamoq lyis jes sont das xiklyis yomkat ya kat bang dvnganh lyis heisoeh sat zis tsain xauh das. 6 Nyah aiq yuk gas Mangso dah dang taiq kyoh das buisnyeis gyo lyis, mau ma wus das xiklyis, maukhung lhyi nyheih tyamp das toeuh tsain yoh. Jeis lyis suih yoh duot nhang dah toeuh eq, nyamoq mas chah dah shishenh khanghmuh mungkvn lyis yomh vja ja yah shanghsenh nhang das toeuh eq, tsain yoh. 7 Nyah aiq yuk vsainnyang dah taiq kyoh muhzoh dye thang lyis dwangchukbuiq masyah thuq los dah yewus gas nyah aiq yuk lyis zan ung lha sat zis xauh das. 8 Nyah aiq yuk dah mvng gas nyah aiq yuk dah Yhensain taplhangh sat zis xauh dah wusmuh talhoeu cho mha joq joq das. Hauh wus lyis vlho khyvlyis nyhink dah nyings gas Sodom wus, nghuot ya Egutu wus nghuot. 9 Hauh uhlyis vnyau vhuh, nyingh vja ja kat bang yahge munghdan khanghmuh mas dah dius nyau jens gas nyah aiq yuk dah mvng lyis nyhop das toeuh ma tsain dyei das. 10 Nyeisjvng mas nyeis dah dius jens gas, hauh loeuswons aiq yuk shei gvng mas, svsoh tsain gaus zis yah nyang changh nyang jyungshuk tsain thaiq goh, ung cho yoh dah pwe eq tsain kuot. Khasoeh ge lyis hauh loeuswons aiq yuk gas nyeisjvng mha dah dius nyoshoq lyis svsoh tsain shoeuhshih goeus. 11 Gvshih hauh buisnyeis somh nyeih dvkhyauq lai thang lyis Mangso jyank masyah dwis nhang dah kang soq nyah aiq yuk jyank mas wvng los las nyah aiq yuk gas zungh zungh tsain yap joq. Nyah aiq yuk lyis nyvng bang gas svsoh tsain gyuk nvn. 12 Hauh thang lhyi loeuswons aiq yuk gas, Heimha doq los aq, ge maukhung mas dah lui thwe zainsmuh dvkoeuq tsain xauhgyo. Nyah aiq yuk dah jes jens zungh yoeuh nyeis lyis jyommauh ji las maukhung pheh tsain doq loh goeus. 13 Hauh shishenh lyis maunyeis dwis zainsmuh dwis los las hauh wus ciboms dvboms gyop tyamp, dius eq nyhet khyoengh bos shei tyamp. Nyet joq bang gas tsain gyuk dvn zis yah, maukhung Mangso dah kuhxing nyoqnho ngelang lyis tsain chungh. 14 Mvtanhzoe aiq vkoeuq lai loh goeus. Nghuot laus eq mvtanhzoe somh vkoeuq lvnyap jweh los das. 15 Hauh thang lhyi loeuswons nyhet vyuk nyah lvbuh muot kat. Hauh uhlyis maukhung mha thwe zainsmuh thuq los zis gas, Mungkvn mas dah munghdan jens lyis guon dah toeuh gas yah Yhensain yahge nyah Meshia dah loq mas nghuot goeus yvmvyah nyang gas vcaiq vto guon nyeis lo das, ge. 16 Hauh uhlyis Mangso xikkhonh, nyamoq nyang hwankti tank mas tsung toh dah logis aiqci nyei yuk gas, nyeisjvng mas gop zis yah Mangso lhyi paiq las taiq zis gas, 17 Gohlhain caiq, gvshih caiq, thang caiq lyis eq nyeis dah Maukhung Jesphung Yhensain Mangso eh, nvng gas nah zau guon yomsoq chi lha mungkvn lyis guon nyeis goeus yvmvyah ngamoq nvng lyis chungh. 18 Nvng nhaiqyo das vyoq shishenh eq, shei bang lyis soetuon das vyoq shishenh eq, gvshih shishenh jweh goeus las dius nyau jens nhaiqlom tsain dyis nyeis goeus. Nah jyeidwis lvpe jens lyis eq, nah dius nyau jens lyis eq, nvng lyis tsain gyukwoms las phauh nyang nyeis dah ngislo kuhlo lyis eq phauh shangh das zis yahge, nyeisjvng lyis mhont bang lyis mhont tyamp das buisnyeis jweh los, ge. 19 Hauh uhlyis maukhung mha Mangso dah yhenmuh phank hanh los las, yhenmuh mas Thanghchvp Kwi lhyi ngos nyvng. Hauh thang lhyi maunyoq nyik, nyings huomh toh thwe, maujau jau, maunyeis dwis zis yah gyu mau lhungthungh bweh los.
1 Hauh thang lhyi maukhung mha mauhphoh dah vlho zainsmuh dvkoeuq thuq los zis gas, vmesbih dvyuk buis lyet chi lha lhamhmuh lyis nang zis yah kyi dvci aiq lom dap dah buismuk lyis tsungh toh. 2 Nyang gas loshang gungs lyis chi lha lokhoeu das xiklyis lokhoeu nos nos yvmvyah kaiq ngaus nyeis. 3 Tsai, maukhung mha mauhphoh dah gohtoeu vlho zainsmuh dvkoeuq thuq los. Uhloms nyhet lom dap las khyau dvci lom yuk nes dah mvnjung zainsmuh dvdoeu gas, nyah uhloms jens mas buismuk nyang koeuq nyang tsain tsungh toh. 4 Nyang gas maukhung mha dah kyi somh boms dvboms lyis nyah lhyank yah khyom yoeus las nyeisjvng mas khyoq kat. Hauh mvnjung gas lo khoeu bah ge dah vmesbih xikkhonh mas yap joq las, vmesbih lo khoeu yah dvyih hauh lo lyis kui nyhau tyamp das ge langh nyeis. 5 Hauh vmesbih gas dius nyau khanghmuh lyis thyeq lhamloq yah guon das yukgis lo khoeu. Nghuot laus eq nyah lo lyis Mangso yahge nyah hwankti tank xikkhonh mas chot she toqh yoeus zis xauh. 6 Hauh vmesbih gas nyah xiklyis Mangso sont toh dyei dah mhanhdyvp pheh phang loh, hau joqyos mas nyang lyis buisnyeis 1,260 nyeih jweh shoq khoeu tsoh das. 7 Hauh thang lhyi maukhung mha jeszan goh nyeis. Mikhael yahge nyah loeuswons bang gas hauh mvnjung yah zan goh nyeis. Hauh mvnjung eq nyah jyeidwis jens yah doms zan goh. 8 Nghuot laus eq mvnjung somh gvng mas, nyang yah nyah jyeidwis jens maukhung mha nyeis das toeuh ma tsain yoh lo. 9 Hauh uhlyis mungkvn gonh lyis mhuih jyomh tyamp yius yahge Satan ge gohlhain dah lhangnyis nghuot dah mvnjung zainsmuh gas nyah jyeidwis jens yah dvgeh nyeisjvng mas khat khyoq tyamp zis tsain xauh. 10 Hauh thang lhyi maukhung mas dah thwe zainsmuh dvkoeuq gas, Gvshih yah Mangso dah khyuot yoeus cho ka jweh los goeus. Gvshih Mangso ka hwankti nghuot cho nyah yomsoq chixoeuq. Gvshih nyah Meshia gas nyah dah zau guon yomsoq lyis chixoeuq goeus. Khasoeh ge lyis yah boekyis lyis yah Mangso xikkhonh mas nyeih nyenh yobos xo, tyi xo soeu lhyi maukhung masyah khat khyoq tyamp goeus. 11 Nyamoq gas Yvnglo dah suih yahge nyamoq kanghjyoeng kat nyeis, dan dah Mangso dang gvng mas nyang lyis yoh ung tyamp. Nyamoq gas shei shoq vsainnyang kang lhyi tsain kyauh tyamp. 12 Housoeh yvmvyah maukhung jens yahge houmha bos joq bang eh, tsain gauslaus nyeis geh. Nghuot laus eq nyeisjvng yahge nvmukdra gas mvtanhzoe tsain xauh. Khasoeh ge lyis Satan ka nyah buisnyeis dvtsiq dvnyet lo zis seq yvmvyah nhaiqlom dyis zis yah namoq jyank pheh gyoh lyih goeus, ge tsain taiq zis lyis ngos xauhgyo. 13 Hauh mvnjung gas nyang lyis nyeisjvng mas khyoq kat cho seq goeus ya yukgis lo khoeu kat dah vmesbih lyis nyhik das ge chank xo. 14 Hauh uhlyis vmesbih gas mvnjung dah jeswus masyah luiq las, mhanhdyvp masyah nyang nyeis dah joqyos mas yoh dang loh das xiklyis zonsmuh dah dungs aiq koeuq xauh yoeus. Nyang gas hauh joqyos mas somh zvn lhamhmuh khyuk khyvp mvnjung dah jes sont cho lhyi ma gyuk noh, gomh kat zis xauh das. 15 Mvnjung gas hau vmesbih lyis jeisbaus yah nyhoeuh kat das ge nyah nhuot mas dah jeis lyis jeislvng teh hauh vmesbih jyank mas muot kat. 16 Nghuot laus eq nyeisjvng gas hauh vmesbih lyis wons kat. Nyeisjvng gas nyah nhuot haq las hau mvnjung nhuot masyah muot kat dah jeislvng lyis nyhau tyamp dyei. 17 Hauh uhlyis mvnjung gas hau vmesbih lyis nhaiqlom dyis las, vmesbih dah nyet joq vnyau vshih ge Mangso dah tyingtoh dang chank zis yahge Yhensain Yesu chixoeuq dah jyoeng dang mas wontang chank nyeis bang lyis zan tyamp das xiklyis thuq loh. 18 Hau mvnjung gas nvmukdra dah jyankyvm dah sihmuis yos mas yap joq.
1 Hauh uhlyis nvmukdra masyah Yewus dvdoeu thuq los yvlyis ngos nyvng. Nyang mas khyau dvci lom yahge uhloms nyhet lom dap. Hauh khyau koeuq khanghmuh mas buismuk tsain tsungh las uhloms koeuq khanghmuh mas Mangso dah nyoqnho ngelang lyis khoengh lhoq shomh dah nyings tsain dap. 2 Hau ngos nyvng dah Yewus gas lutyoeuh yah doeus las nyah khyei ka woms khyei teh, nyah nhuot gas khangkhyi nhuot teh nghuot. Mvnjung gas nyah phunk, nyah tank yahge nyah dah kuh thank vmingh lyis eq, hau Yewus lyis dyei. 3 Yewus dah uhloms jens masyah uhloms dvlom gas shei das iq dvmdap teh mus nyeis. Nghuot laus eq hauh dvm gas gis tyamp goeus. Nyeisjvng gonh gas hauh yewus dah cho tsain mauh hangh las nyah thang tsain chank nyeis. 4 Mvnjung gas yewus lyis nyah dah vmingh kyauh goeus las, dius yuk khanghmuh hauh mvnjung lyis tsain paiq. nyamoq hauh yewus lyis eq tsain paiq zis yah hai yewus yah hank yoh doeus? Nyang lyis hank yoh khyank zan das lah, tsain ge. 5 Hauh yewus gas, khwank zis yahge Mangso lhyi loeusmus soqzo dang taiq das zis eq, lhamhmuh nyeici aiq khyvp top toeuh lyis yoh yhung nhang. 6 Nyang gas, Mangso yahge Yhensain dah nyings lyis eq, Mangso nyeis dah maukhung lyis eq, maukhung mha nyeis bang dvnganh lyis eq, loeusmus soqzo dang taiq nyeis. 7 Nyang gas Mangso dah dius jens lyis zan las ung das toeuh eq, mau khanghmuh mas nyeis, nyingh vja ja kat dah dius nyau khanghmuh lyis guon das toeuh eq dyei toh zis xauh soeu nghuot. 8 Sat tyamp zis xauh goeus Yvnglo dah kang maussauh buk mas nyeisjvng ma xi shih lyis yah nyings lhaih toh zis xauh goeus mungkvn dius jens masyah lai las nyeisjvng mas nyeis dah dius jens dvnganh hauh yewus lyis tsain paiq das. 9 No dap soeu ka xauhgyo bas jungh. 10 Nyhik zis xauh das soeu ka nyhik zis jyoengh xauh das. Moengsa yah shei das soeu eq moengsa yah shei das. Heika Mangso dah lo jens mas jhen zis yah lomsjingh cho bos chah zis taiq kyoh. 11 Hauh thang lhyi nyeisjvng khau masyah thuq los dah yewus gohtoeu dvdoeu lyis ngos nyvng. Nyang mas Yvnglo dah khyau teh dah khyau aiq lom dap las mvnjung teh dang taiq nyeis. 12 Nyang gas cangxeih yewus dah vmingh dvnganh lyis hauh yewus dah xikkhonh mas yhung lha shei bah ge shoq dah dvm gis goeus, cangxeih yewus lyis nyeisjvng yahge houmha nyeis bang dvnganh lyis tsain paiq nhang. 13 Hauh yewus aiq vdoeu gas mauhphoh vlho zainsmuh tsain chixoeuq nyeis. Dius nyoshoq dah xikkhonh mas maukhung masyah nyeisjvng mas nyi gyoh los nhang. 14 Nyang gas xik lyis dah yewus xikkhonh mas chixoeuq nhang dah vlho jens lyis chixoeuq las, nyeisjvng mas nyeis dius jens dvnganh lyis mhuih khwangh tyamp. Hauh yewus gas moengsa yos dvmdap laus eq ma shei doms gis los dah yewus lyis chungh zis yah nyah gungs lho kuot das xiklyis nyamoq lyis jyeinhang toh. 15 Hauh yewus dah gungslho dang yoh taiq das xiklyis eq, hauh yewus dah gungslho lhyi ma paiq paiq nyeis yah nyeis bang lyis sat das zis eq, yewus aiq vdoeu gas hauh gungslho mha soq muot kat dyei das toeuh eq yoh. 16 Hauh yewus gas cangsoeu dius dvnganh ngislo kuhlo, dis bang nyungs bang, luiq bang yahge jons jens dvnganh lyis vsainnyang dah loqyos loq mas nghuot ya ngelang mas nyah dah loqsoh tsoengh tap nhang. 17 Hauh yewus dah nyings nghuot ya hauh gungsthaiq sonzoh ge dah loqsoh dvkoeuq koeuq ma dap soeu hank laus eq vyhang ungh das, wis das toeuh ma tsain yoh. 18 Haih cho yah sen lha joeui bos chah. Joeui bos soeu ka hauh yewus dah sonzoh vjyuk lyis daq phui yoeus. Khasoeh ge lyis hauh sonzoh gas dius dvyuk dah nyings nghuot. Nyah sonzoh gas 666 nghuot.
1 Hauh thang lhyi ngos yoeuh kat lyis hauh yvnglo gas Zion boms thoq mas yap joq zis ngos nyvng. Nyah nyings yahge nyah uwus dah nyings lyis nyamoq dah ngelang mas tap toh dah dius 144,000 gas Yvnglo yah dvgeh tsain nyeis. 2 Tsai, maukhung mha dah jyvthyangh jeis gyoh sam gyo zis yahge maujau lhapzainstain teh dah thwe lyis ngos xauhgyo. Hauh thwe ka toenk khvlhank lyes bang toenk bat kat lyis nyings thuq los dah thwe teh nghuot. 3 Hauh dius 144,000 gas hwankti tank xikkhonh mas eq, yewus nyei doeu yahge logis jens xikkhonh mas eq, yap uhjyangh Chungh Dang vsaiq tsain chungh nyeis. Nyeisjvng mas dah cangsoeu dius nyau dvnganh masyah wis las khyuot zis xauh goeus dah dius 144,000 masyah lai las hauh Chungh Dang lyis hank eq ma yoh tsain xuq. 4 Hauh bang gas vmesbih jens yah vwot v-oeu ma kuot yoeuh ku dah yukgis lo jens nghuot. Nyamoq gas Yvnglo khapheh loh khapheh tsain chank loh. Nyamoq gas nyet joq dah cangsoeu dius nyau jens masyah wis las khyuot zis xauh las, Mangso yahge Yvnglo jyank mas cangxeih kyauh toh bang nghuot. 5 Nyamoq khanhamp eq hwah dang ma taiq ku. Yobos huon chank ma bos bang nghuot. 6 Hauh thang lhyi maulvt mas dang jyon yenh dah loeuswons soeu dvyuk ngos nyvng. Nyang gas dius nyau, dius koq khanghmuh, nyingh vja ja yahge munghdan khanghmuh lyis taiq kyoh das vcaiq vto dah gausyis dang lyis chi lyih. 7 Hauh loeuswons soeu ka cangsoeu dius nyau khanghmuh lyis soetuon das shishenh jweh goeus. Housoeh las Mangso lhyi gyukwoms nyeis geh, nyah vcaiq vto kuhxing dah phunk lyis chungh nyeis geh, maukhung nyeisjvng, nvmukdra yahge jeisthuq dwang jens lyis gvnkhanh toh soeu lhyi paiq nyeis geh, ge thwe zainsmuh yah taiq nyeis. 8 Tsai, loeuswons soeu aiq vyuk gas, xiklyis dah loeuswons soeu thang mha thuq los las Babilon wus zainsmuh gyop gyoh goeus, gyop gyoh goeus. Hauh wus gas yauxi muh mas nyetnau ge yet dah zvbiq dius nyau dvnganh lyis shuk nhang goeus, ge. 9 Tsai, loeuswons soeu somh vyuk gas cangxeih dah loeuswons aiq yuk thang mha thuq los las, hauh yewus yahge nyah gungslho lhyi paiq las vsainnyang ngelang, nghuot ya loq mas loqsoh tap yoeus bang hank eq, 10 Mangso dah nhaiqlom dyis ge dah kom mha dyingh shoq huot kat toh, svsoh yet nhaiqlom dyis ge dah zvbiq xauh shuk das. Hauh thoq ma goh, nyamoq gas gyingshang dah loeuswons bang xikkhonh mas eq, hau Yvnglo dah xikkhonh mas eq, nyi yah kant duk nyeis yvmas vshoh vjyen shoeuhshih zis xauh das. 11 Nyamoq lyis vshoh vjyen shoeuhshih yvmas yah nyikhauh gas vcaiq vto nhoenk doq loh nyeis. Hauh yewus yahge nyah gungslho lhyi paiq bang yahge, nyah nyings dah loqsoh tap zis kham yoeus bang dvnganh gas, nyeih nyenh dvtsiq eq sunghhuq das zis ma nghuot, ge thwe zainsmuh yah kaiq nyeis. 12 Mangso dah tyingtoh dang lyis chank tyink las, Khristu mas wontang ge, Mangso dah duis jens gas haih cho mha jhen cho bos chah. 13 Hauh thang lhyi maukhung mhayah, Lhaih toh aq; gvshih masyah Yhensain dah muh wons wuq zis yah shei loh bang gas ngelhoq, ge dah thwe dvkoeuq lyis ngos xauhgyo. Dyos eq, nghuot goeus! Nyamoq xauh no das. Khasoeh ge lyis nyamoq kuot dah muhzoh vkyuh gas nyamoq mas chank yenh, ge. 14 Tsai, ngos yoeuh kat lyis, jyommauh thyoeu dvkoeuq nyvng. Hauh jyommauh thoq mas dius teh doeus soeu dvyuk tsung toh. Nyah uhloms mas xing buismuk tsungh toh las, nyah loq mas zuk dah banlyenh dvchamh chi toh. 15 Hauh thang lhyi gohtoeu loeuswons soeu dvyuk hauh yhenmuh masyah thuq los las, jyommauh thoq mas tsung toh soeu lhyi, nyeisjvng mas guk nyhink gyop loh goeus. Guk yet shishenh jweh goeus las, guk yet das xiklyis nah banlyenh chi lha yet yoeus aq, ge thwe zains yah kaiq kat. 16 Housoeh jyommauh thoq mas tsung toh soeu ka nyah banlyenh lyis nyeisjvng mas lhwih kat las nyeisjvng mas dah jyo ka dye yhomh goeus. 17 Hauh thang lhyi gohtoeu loeuswons soeu dvyuk gas maukhung yhenmuh khau masyah thuq los zis ngos nyvng. Nyang eq zuk dah banlyenh dvchamh chi toh. 18 Hauh thang lhyi nyi lyis guon dah gohtoeu loeuswons soeu dvyuk gas phon masyah thuq los las, zuk dah banlyenh chi toh soeu lhyi, nyeisjvng mas zvbiq shih nyhink joq goeus yvmvyah nah banlyenh yoeus las zvbiq shih tsain yet yoeus aq, ge thwe zainsmuh yah kaiq las taiq. 19 Housoeh las hau loeuswons soeu ka nyeisjvng mas nyah banlyenh lhwih kat las zvbiq nwis dah vshih lyis tsainh yoeus las Mangso dah nhaiqlom dyis ge dah zvbiq nyhet zwvng mas huot kat. 20 Zvbiq shih lyis wus nghe mha nyhet zwvng yah nyhet las, hou mhayah yaus thuq dah suih lvng gas xing choeu main aiqxo, noq pheh nyang lungthungh nyhank bos.
1 Hauh thang lhyi maukhung mha ma daq taiq kyoh lo shoq kuhxing dah mauhphoh vlho zainsmuh dvkoeuq lyis ngos nyvng. Houka loeuswons nyhet yuk yomh nyhet koeuq tsain chi toh. Hauh yomh gas thang thank dah yomh tsain nghuot. Khasoeh ge lyis houka Mangso dah nhaiqlom dyis yvlyis thang thank vlhain chixoeuq dah vlho tsain nghuot. 2 Hauh thang lhyi nyi yah lhoeuq dah bvngtoenk thomh teh zis dvkoeuq ngos nyvng. Hauh yewus yahge nyah gungslho lyis eq, sonzoh yah nyings nyhink toh soeu lyis eq, ung tyamp bang lyis eq, ngos nyvng, nyamoq gas Mangso dyei toh toenk tsain chi las hauh bvngtoenk thomh yvm mas tsain yap joq. 3 Nyamoq gas Mangso dah jyeidwis Moshe dah Chungh Dang yahge Yvnglo dah Chungh Dang lyis chungh zis yah, Maukhung Jesphung Yhensain Mangso eh, nah muhzoh kuhxing zis yahge kha iq mauhphoh zis nghuot lah! Dius nyau khanghmuh dah Hwankti eh, nah cho jens gas kha iq dan las jyoeng joq lah! 4 Yhensain eh, nvng lyis ma gyuk, ma phauh nyang zis hank bos das lah? Nvng kuhxing zis lyis ma rhen soeu hank bos das lah? Nvng kyingh gyingshang, nvng kuot dah muhzoh dan cho dvnganhmoq nyvng yvmvyah, dius nyau dvnganh nah xikkhonh mas los tsain paiq das, tsain ge. 5 Hauh thang lhyi maukhung mha kanghjyoeng zvng joq dah yhenmuh phank toh yvlyis ngos nyvng. 6 Hauh Yhenmuh masyah yomh nyhet koeuq chi dah loeuswons bang nyhet yuk tsain thuq los. Nyamoq gas bvng las shang dah jeimuh dyi tsain shunk las nyamoq dah sainhkhonh mas xing dyichih tsain chih toh. 7 Tsai, hauh yewus nyei doeu masyah dvdoeu gas vcaiq vto kang dwis nyeis dah Mangso nhaiqlom dyis zis yah dyingh dah xing kom nyhet koeuq, hauh loeuswons bang nyhet yuk gonh lyis dyei. 8 Hauh yhenmuh gas Mangso dah phunk yahge yomsoq gvng mas nyikhauh dyingh nhoenk joq, Hauh loeuswons bang nyhet yuk chi lyih dah yomh ma thank dvchank hauh yhenmuh khau mha hank eq yoh wvng das zis ma nghuot.
1 Tsai, hauh loeuswons nyhet yuk lyis, Thuq e lha Mangso dah nhaiqlom dyis zis yah dyingh dah kom nyhet koeuq lyis nyeisjvng thoq mas huot khyoq kat geh, ge hauh yhenmuh masyah nyings thuq los dah thwe zainsmuh lyis ngos xauhgyo. 2 Hauh uhlyis cangxeih dah loeuswons soeu thuq e lha nyah kom lhyi nyeisjvng mas huot khyoq kat. Hauh uhlyis yewus dah loqsoh tap zis xauh bang yahge nyah gungslho lhyi paiq bang mas gyukphoh yahge xunghxent dah nos dvm bweh thuq los. 3 Hauh thang lhyi loeuswons aiq vyuk gas nyah kom lhyi nvmukdra mas huot khyoq kat. Hauh uhlyis nvmukdra jeis gas dius shei dah suih teh bweh tyamp las, nvmukdra khau mas kang dwis ya dwis zis dvnganh tsain shei tyamp. 4 Tsai, loeuswons somh vyuk gas nyah kom lhyi jeislvng yahge jeisthuq dwang jens mas huot khyoq kat: hauh uhlyis suih bweh tyamp. 5 Hauh uhlyis jeis zungh das loeuswons soeu ka, Gvshih caiq, gohlhain caiq, goeng toenk joq dah gyingshang Uwus eh, nvng soetuon zis gas dan, ge. 6 Nyamoq gas Mangso dah dius yahge lvpe jens dah suih lyis huot tyamp yvmvyah nvng nyamoq lyis suih doms shuk nhang. Hauh zis gas nyamoq mas xauh vvng lha xauh zis nghuot, ge taiq zis ngos xauhgyo. 7 Hauh thang lhyi phon mas dah thwe dvkoeuq eq, Maukhung Jesphung Yhensain Mangso eh; nah soetuon cho ka jyoengh jus las dan, ge taiq zis ngos xauhgyo 8 Tsai, loeuswons nyei vyuk gas, nyah kom lyis buis mas huot kat. Hauh uhlyis buis gas dius jens lyis svsoh ngeh zis yah ngheq jyomh tyamp das toeuh lyis yoh. 9 Housoeh las dius jens gas svsoh ngeh zis yah ngheq jyomh tyamp zis xauh las, yomh lyis guon dah Mangso nyings lyis eq loeusmus soq tsain zo. Nghuot laus eq nyamoq gas nhaiqlom ma thaiq, zes thank dah Mangso phunk lyis eq ma tsain chungh. 10 Hauh thang lhyi loeuswons oeng vyuk nyah kom lhyi yewus hwankti tank mas huot khyoq kat. Hauh uhlyis yewus dah munghdan gonh mas soeng soeng noq tyamp. Hauh dius jens nos khih las nyamoq dah lhyo ngat chink loh. 11 Housoeh nyamoq nos zis yahge dyingsjyen nos dvm bos gvng mas nyamoq gas maukhung Mangso lhyi tsain nhoengh. Nghuot laus eq, nyamoq nyang dah ma gis wotwu masyah nhaiqlom ma tsain thaiq. 12 Hauh thang lhyi loeuswons khyuk vyuk nyah kom lhyi Uphrat lvng mas huot khyoq. Hauh uhlyis buisthuq mau mas dah hwankti jens yoh los das cho bangh das xiklyis hauh jeismuh lvng kanh tyamp. 13 Hauh uhlyis puh teh ma lhoq ma shang dah sidyos somh koeuq lyis ngos nyvng. Nyamoq gas, mvnjung dah nhuot, yewus dah nhuot, lvpe hwah dah nhuot masyah tsain thuq los. 14 Nyamoq gas vlho yoh chixoeuq dah yius jens dah dyos tsain nghuot. Hauh dyos somh koeuq gas Maukhung Jesphung Mangso dah buisnyeis zainsmuh soetuon nyeih lyis jeszan das xikyis, nyeisjvng gonh dah hwankti jens lyis tsainh yoeus das ge tsain thuq loh. 15 Yoeuh aq, khauh soeu teh ngos jweh los das, housoeh svbih xikkhonh mas shohchen yenh las xoq ma phuh bas jungh, phuksohlhaiq mus las, vsainnyang dah dyimis lyis tsomh nyeis soeu ka ngelhoq. 16 Hauh yius jens gas hwankti jens lyis Hebre nyingh pheh yah Armagedon ge dah joqyos mas khi tsainh toh. 17 Hauh thang lhyi loeuswons nyhet vyuk nyah kom lyeis mas huot lhank kat. Hauh uhlyis, Muhzoh dye tyamp goeus, ge yhenmuh khau, hwankti tank masyah thwe zainsmuh thuq los. 18 Hauh shishenh lyis maunyoq nyik, thwe nyings huomh toh, maujau jau, gyukphoh dah maunyeis dwis los, nyeisjvng mas dius vsaiq gvnkhanh nyeih masyah houteh kuh las svsoh than dah maunyeis dwis zis khanhamp eq ma bweh ku. 19 Housoeh las hauh kuhxing dah wusmuh gas somh khyamh gyoh tyamp. Mau khanghmuh mas dah wus jens eq tsain lains gyop tyamp. Mangso ka Babilon wusmuh lyis soh las nyah dah nhaiqlom dyis ge kom mha dah zvbiq jeis lyis shuk nhang. 20 Goeujo jens dvnganh dyuk loh las boms jens eq ma tsain joq los. 21 Hauh uhlyis maukhung masyah dvlom lyis nyeici joi ko bos dah gyutomp maulhung thungh dius jens thoq mas tsain wus gyuon. Hau gyu mau yah joeng gvng mas dius jens gas Mangso lhyi tsain nhoengh. Khasoeh ge lyis hau joeng cho ka gyukphoh nghuot.
1 Hauh uhlyis kom nyhet koeuq chi dah loeuswons nyhet yuk mas dvyuk ngah jyank los las, Los aq, jeis lvng nyoshoq dah vyvm mas tsuk toh wusmuh ge dah moeng nyhiq zainsmuh lyis soe khasoeh tuon das cho ngos nvng lyis chixoeuq bah. 2 Nyeisjvng hwankti jens gas nyang yah yauxi muh kuot las, nyeisjvng dius jens gas nyah yauxi muh ge dah zvbiq jeis tsain shuk yet goeus, ge ngos lyis taiq. 3 Hauh uhlyis dyos gas ngos lyis shwih las, hau loeuswons soeu ka ngos lyis mhanhdyvp pheh shwih loh. Houmha uhloms nyhet lom yah khyau dvci lom yuk las Mangso lhyi loeusmus soqzo dah nyings dyingh shoq lhaih toh, zoek zoek nes dah yewus thoq mas tsung toh vmesbih dvyuk lyis ngos nyvng. 4 Hauh vmesbih gas nesnoq zis yah khvlhamh vwot bos dah dyimis wuot toh las xing, phauhdap luk, pvleh yah shunk toh. Nyang gas nyah nyetnau muh dah vshih, ma lhoq ma shang vchoqh vjyot zis yah dyingh muis joq dah xing kom lhyi nyah loq mas chi toh. 5 Nyah ngelang mas nyeisjvng mas dah nghe nyhiq jens dvnganh yahge ma gis ma shop chowhang tsain whang loh bang dvnganh dah ungwes, kuhxing dah Babilon wus ge nghop shung toh, noq thank vjyuk bos dah nyings dvkoeuq lhaih tap toh. 6 Tsai, hauh vmesbih gas Mangso dius jens dah suih lyis eq, Yhensain Yesu mas dang jings las sat xauh bang dah suih lyis eq shuk yet nyeis yvlyis ngos nyvng. Nyang lyis nyvng lyis maudvn dyoslhyoq tyamp. 7 Housoeh hauh loeuswons soeu ka, Nvng chamus mauh hangh toh lah? Hauh vmesbih nghop shung toh noq thank dah vjyuk lyis eq, uhloms nyhet lom, khyau dvci lom yuk yewus nghop shung toh noq thank dah vjyuk lyis eq, ngos nvng lyis taiq kyoh bah. 8 Nvng nyvng dah yewus gas xikpheh nyeis ku goeus, nghuot laus eq gvshih gas kang ma dwis nyeis lo. Nyang gas dwangchuk buiq masyah doq los nyeis las dyoqbis yvpheh loh das. Nyeisjvng cangxeih xi masyah vsainnyang dah nyings lyis kang maussauh mas ma bos lhaih toh. Nyeisjvng mas dah dius jens gas hauh yewus lyis nyvng yah dvyih dvnganhmoq tsain mauh hangh toh das. Nyang gas xikpheh kang dvlhain dwis ku goeus, gvshih kang ma dwis los. Nghuot laus eq thang pheh kang doms dwis los das. 9 Haih cho yah sen lha joeui yahge seq cho bos chah. Uhloms nyhet lom gas hauh vmesbih tsung toh dah boms nyhet koeuq nghuot. Nyamoq gas hwankti nyhet yuk eq nghuot. 10 Hwankti oeng yuk gas gyoh tyamp goeus dvyuk gas guon nyeis shih, gohtoeu dvyuk gas ma jweh los shih, hauh soeu jweh los lyis dvxa kyingh dvxauh guon das. 11 Xikpheh kang dvlhain dwis ku lha gvshih kang ma dwis lo dah yewus gas hwankti xet vyuk nghuot. Nghuot laus eq hauh hwankti nyhet yuk mas bos las nyang eq dyoqbis loh das. 12 Nvng nyvng dah khyau dvci loms gas hwankti toeuh ma lhom yoeus shih dah hwankti dvci yuk tsain nghuot. Nghuot laus eq hauh yewus yah dvgeh dvyuk dvshishenh shenh hwankti yhangteh guon das toeuh dyei zis tsain xauh das. 13 Tsai, hwankti dvci yuk mas nghamh toeuq cho dvkoeuq kyingh dvbos las, hau yewus lyis nyamoq dah yomsoq yah toeuh tsain kyauh. 14 Nyamoq gas Yvnglo lyis moeng zan das. Nghuot laus eq hauh yvnglo gas nyang khi yoeus las khyen yoeus zis xauh bang, lomluk las nyah thang chank bang yah dvgeh ung cho yoh das. Khasoeh ge lyis nyang gas yhensain jens dah Yhensain, hwankti jens dah Hwankti nghuot, ge ngos lyis taiq. 15 Tsai, loeuswons soeu ka, Nvng nyvng, nghe nyhiq tsung toh dah jeis lvng jens gas, munghdan jens, dius nyau jens, moqphung jens yahge nyingh vja ja kat dah dius jens tsain nghuot. 16 Tsai, Nvng nyvng dah khyau dvci lom yahge hauh yewus gas hauh nghe nyhiq lyis hoeng das. Nyamoq gas nghe nyhiq yoh yah yoh zis khyuot yoeus las shoh chen kuot tyamp das, nyah shoh lyis zo las nyang lyis nyi yah ngheq tyamp das. 17 Khasoeh ge lyis nyamoq gas Mangso dah dang nyuk los buisnyeis jweh shoq, nyamoq guon das toeuh, hauh yewus lyis xamxonh zis yah kyauh bas jungh, ge. Mangso ka nyamoq dah ehnyet nhaiqlom mas nyah nghamh toeuq cho chank kuot das ehnyet kat toh dyei. 18 Nvng nyvng dah vmesbih gas nyeisjvng hwankti jens lyis guon dah wus zainsmuh nghuot ge, ngos lyis taiq.
1 Hauh thang lhyi loeuswons soeu dvyuk maukhung masyah gyoh los zis ngos nyvng. Nyang mas toeuh zainsmuh bos las, nyah phunk gas nyeisjvng gonh bvng joq. 2 Hauh soeu ka thwe zainsmuh yah kuhxing dah Babilon wusmuh gyop gyoh goeus, gyop gyoh goeus. Hauh joqyos gas yius boengh jens dah nyeisgus, ma lhoq ma shang dah dyos jens khaugus yahge ma lhoq ma shang vchoqh vjyot dah nghoq vja ja khaugus bweh tyamp goeus. 3 Khasoeh ge lyis dius nyau ja khanghmuh gas hau wus dah yauxi muh mas nyetnau ge dah zvbiq jeis lyis tsain shuk goeus. Nyeisjvng hwankti jens eq, nyang yah dvgeh yauxi muh tsain kuot goeus. Mungkvn mas dah soenghi jens eq nyo dvmsunk dah nyetnau cho gvng mas dis los goeus, ge thwe than yah tsain kaiq. 4 Hauh thang lhyi maukhung mha thwe dvkoeuq gas, Ngah dius nyau jens eh, thuq los geh, nyah jyank masyah tsain thuq los geh! Nyang yah dvgeh yaunos ma kuot bas jungh, nyang yah hauh joeng zis ma xauh bas jungh. 5 Khasoeh ge lyis nyah yaunos maukhung jweh shoq zungs toh las, Mangso ka nyah dah lhung cho nyoshoq lyis soh nyeis. 6 Nyang namoq lyis kuot zis yah dvyhangteh nyang lyis eq doms kuot dyei geh, nyang kuot ya kuot zis yah dvyhangteh aiq huon doms tauh geh, namoq xiklyis kom mha nyang lhaiq dyei dah shuk ja thoq lyis soq aiq huon than shoq nyah kom mha tyink dyei geh. 7 Vsainnyang gungs lyis nyoqnho ngelang bos goeus, nyeisgis yaplhoq goeus ge nyhoq, nyang lyis shanghsenh cho yahge kuk cho tauh dyei geh. Khasoeh ge lyis nyang gas, Ngos hwankti nyih heimha guon nyeis, ngos chauhmuh ma nghuot. Ngos khanhamp eq kuk zis ma xauh das ge, nyang moengs zo nyeis. 8 Hauh cho gvng mas yomh, noslom, kukxi cho yahge phanghkhauq gas dvnyeih dvm lyis nyah jyank jweh las nyi yah ngheq tyamp zis xauh das. Khasoeh ge lyis nyang lyis soetuon dah Mangso ka yomsoq bos, ge taiq. 9 Nyang yah yauxi muh kuot las lhyap lhyi nyetnau dah nyeisjvng hwankti jens gas hauh wus ngeh dah nyikhauh thuq los zis nyvng lyis ngausdyeis ngausnhvp yah kuk nyingh shoh thang tsain thauh das. 10 Nyamoq gas hauh wus joeng cho xauh yvmas nyamoq eq bos xauh joeng das zis gyuk las, we we mas yap uhjyangh, kuhxing zis yah yombos dah Babilon wus eh, mvtanhzoe, mvtanhzoe nghuot goeus nyvng! Nvng gas dvnayi kyingh lyis soetuon zis xauh goeus nyvng, tsain ge das. 11 Nyeisjvng thoq mas dah soenghi jens eq, ngausdyeis ngausnhvp yah kuk nyingh shoh thang tsain thauh nyeis. Khasoeh ge lyis nyamoq dah hu hank eq wis lo das zis ma nghuot. 12 Nyamoq dah hu jens gas ngwis, xing, phauhdap luk, pvleh, jeimuh misyhwiq, khvlhamh buh vwot bos dah misseh, baulo khying yah yoq dah misseh, kyi kyi bvng dah misnes seh, xangh saiq vja ja, cang zwis yah kuot dah vyhang vja ja, phauhdap dah saiq, thunk, thyeq, luk thyoeu kyahsoe vja ja, 13 maza saiq, conh xangh, xangh ja mura, loban, coeu, zvbiq, ohlhyoq, monh, sunghso chen, noeu, yvng, nyang, nyanglhyingh, jons jens yahge dius jweh shoq tsain nghuot. 14 Soenghi kuot bang gas hau wus lyis, Nvng sain yoeus mes, gis dah vyhang dvnganh gas bi tyamp goeus. Nah zisyos kyahsoe yahge obos phoh dah yungh ja kyahsoe dvnganh eq bi tyamp goeus. Hauh kyahsoe lhyi thang pheh nvng khanhamp eq xauh nyvng lo das zis ma nghuot. 15 Babilon wus lyis nges las hu ungh zis yah dis los dah soenghi jens gas, hauh wus lyis joeng yvmas bos xauh joeng das zis chiqh las we we mas tsain yap joq das. Nyamoq gas ngausdyeis ngausnhvp yah kuk nyingh shoh thang tsain thauh uhjyangh, 16 jeimuh misseh, khvlhamh buh vwot bos dah baulo khying misseh, nes dah dyimis wuot las, xing, phauhdap luk, pvleh jens yah shunk toh wus zainsmuh gas mvtanhzoe, mvtanhzoe nghuot goeus! 17 Dvnayi lyis, yoh dah kyahsoe zisyos dvnganh lyis nyang thyuk tyamp goeus nyvng, ge ngausdyeis ngausnhvp yah kuk nyingh shoh thang tsain thauh das. Sangpho vgyis jens dvnganh yahge houmha bos ji dah gyung suh bang dvnganh, sangpho mas muh zwi bang yah nvmukdra masyah womdau khoeu dah soenghi kuot bang dvnganh gas we we mas tsain yap joq las, 18 hauh wus lyis ngeh nhang, nyilhyam mas dah nyikhauh lyis nyvng lyis, nyamoq gas haih wus iq kuhxing dah gohtoeu wus khanhamp eq ma bos ku lo, ge tsain kaiq. 19 Nyamoq gas vsainnyang dah uhloms mas tsohmop yah lhyauq las, hau kuhxing dah wus gas mvtanhzoe, mvtanhzoe xauh nyvng! Nvmukdra mas sangpho komp bang dvnganh lyis hau zisyos zainsmuh yah tsain dis los nhang dah wus gas dvnayi gyo lyis yoh yah yoh zis somh tyamp goeus nyvng, ge ngausdyeis ngausnhvp kuk nyingh shohthang thauh zis yah tsain kaiq. 20 Maukhung eh, hauh wus dyoqbis goeus las gauslaus geh. Mangso dah dius jens eh, lvgyo jens yahge lvpe jens eh, gaus nyeis geh. Khasoeh ge lyis nvng lyis kuot cho dvnganh xiklyis Mangso ka hauh wus lyis soetuon goeus, ge taiq cho ngos xauhgyo. 21 Hauh thang lhyi yombos dah loeuswons soeu dvyuk gas mhoq iq bos luklom dvkoeuq toeu yoeus las, nvmukdra mas doeuh khyoq kat lyis hauh zis gyoh wvng loh teh kuhxing dah Babilon wus eq doeuh khyoq kat zis xauh das. Thang pheh nyang lyis khanhamp eq xauh nyvng lo das zis ma nghuot. 22 Nvng mas toenk thwe, chungh thwe, khvlhank muot bang yahge lvbuh muot bang dah thwe thang pheh khanhamp eq xauhgyo lo das zis ma nghuot. Joeui vlho yahge soenghi kuot bang thang pheh nvng mas khanhamp eq thuq los lo das zis ma nghuot. Wom mhoq thwe eq thang pheh nvng mas khanhamp eq xauhgyo lo das zis ma nghuot. 23 Nvng mas nyibung dah bvng zis khanhamp eq yoh bvng los das zis ma nghuot lo, loloeu saiq yahge lonyi saiq dah thwe lyis eq nvng mas thang pheh khanhamp eq xauhgyo lo das zis ma nghuot. Nah soenghi jens gas nyeisjvng dah zauguon yomsoq bos thank bang bweh goeus. Nvng gas nyeisjvng mas dah dius jens dvnganh lyis ma jus dah hweq yah mhuih jyomh tyamp goeus nyvng! 24 Babilon wus joeng cho xauh zis gas lvpe jens dah suih, Mangso dius nyau jens dah suih yah nghuot goeus. Nyeisjvng thoq mas sat ya sat zis xauh bang dah suih hauh wus mas nyvng goeus las nghuot, ge taiq.
1 Hounyhoq thang lhyi, maukhung mha moqphung zainsmuh dvkoeuq dah nyings thwe yhangteh doeus dah thwe ngos xauhgyo. Nyamoq gas Mangso lhyi chungh geh! Khyuot yoeus cho phunk yahge yomsoq gas yah Yhensain Mangso sain toh. 2 Nyah soetuon cho jyoeng las dan joq. Vsainnyang dah yauxi muh yah nyeisjvng gonh lyis lhoeu thyoq nhang dah nghe nyhiq lyis, nyang dang thang thyet goeus. Yhensain dah jyeidwis jens lyis sat gvng mas Mangso ka nyang lyis joeng goeus ge taiq zis ngos xauhgyo. 3 Nyamoq doms kaiq zis gas, Mangso lhyi chungh geh, hauh wusmuh lyis ngeh tyamp nhang dah nyilhyam jens dah nyikhauh gas vcaiq vto nhoenk doq loh, ge. 4 Hauh uhlyis logis aiqci nyei yuk yahge kang dwis yewus nyei doeu gonh gas, phvluk zomhgyuis gop las hwankti tank mas tsung toh Mangso lhyi paiq zoh lyis yah, Amen! Mangso lhyi chungh, tsain ge. 5 Tsai, hwankti tank masyah nyings thuq los dah thwe dvkoeuq gas, Mangso dah jyeidwis jens dvnganh yahge nyang lyis gyukwoms bang ngislo kuhlo dvnganh, yah Mangso lhyi chungh paiq geh, ge. 6 Hauh thang lhyi somhlohmoq jens dah thwe teh thwe, jyvthyangh gyoh teh thwe yahge maujau jau thwe teh zis thuq los yvlyis ngos xauhgyo. Hauh thwe ka, Mangso lhyi chungh geh! Khasoeh ge lyis hauh Yhensain ka yah Yomzains Mangso ge dah Hwankti nghuot. 7 Hauh Yvnglo dah nyihwank pwe shishenh jweh goeus las yang gauslaus zis yah gausyis nyeis goh. Nyah kuhxing cho lhyi tsain chungh nyeis goh. Nyah lonyi saiq gas nyah gungs lyis dye shunk goeus. 8 Thyoeu lha shang dah jeimuh dyi yah vsainnyang gungs lyis shunk das toeuh nyang yoh. Hauh jeimuh dyi gas Mangso dius jens dah gis wotwu yahge muhzoh lyis taiq zis nghuot. 9 Hauh thang lhyi loeuswons soeu ka, Hauh Yvnglo dah nyihwank pwe mha khi yoeus zis xauh bang gas ngelhoq, oen lhaih toh aq. Haih dang gas Mangso dah jyoeng dang nghuot, ge ngos lyis taiq. 10 Hauh uhlyis ngos nyang lyis paiq das oen, nyah khyeiyang mas phvluk zomhgyuis. Nghuot laus eq hauh loeuswons soeu ka, Housoeh vkuot! Ngos gas nvng yah eq, nah boekyis yah eq dvgeh Yhensain Yesu chixoeuq dah jyoeng dang lyis chank las zwi zains toh bang dah jyeidwis loeuzomh dvnghuot. Mangso lhyi paiq aq, khasoeh ge lyis Yhensain Yesu kanghjyoeng chixoeuq dah hauh jyoeng dang nyang lvpe jens lyis gywes tsungh so tsungh dyei. 11 Hauh thang lhyi maukhung khomh phank hanh toh zis ngos nyvng, houmha nyang thyoeu dvdoeu nyeis las houmha ji soeu ka, Wontang yahge Jyoeng ge soeu nghuot. Nyang gas dan khyvlyis soetuon zis yah jeszan. 12 Nyah nyoqjeih gas nyilhyam teh tsain bvng joq, nyah uhloms mas buismuk nyoshoq tsungh toh. Nyang masyah lai las gohyuk hank eq ma bos seq dyei dah nyings nyah thoq mas lhaih tap toh. 13 Nyang suih mas jen dah dyimis wuot toh. Nyah nyings gas Mangso Dang ge zis nghuot. 14 Maukhung mha jesphung jens eq, nyang thyoeu ji las tsingh-kan dah jeimuh dyi thyoeu wuot zis yah nyah thang mha tsain chank loh. 15 Dius nyau jens lyis ung tyamp das xiklyis nyah nhuot masyah zuk dah moengsa thuq nyeis. Nyang gas nyamoq lyis thyeq lhamloq yah guon das, Maukhung Jesphung Mangso dah nhaiqlom dyis ge dah zvbiq nyhet zwvng mas nyang nang las nyhet das. 16 Nyah dyi yahge tanghbauh mas hwankti jens dah Hwankti, yhensain jens dah Yhensain ge lhaih tap toh. 17 Hauh thang lhyi loeuswons dvyuk buis thoq mas yap joq zis ngos nyvng. Nyang gas maudang nghoq jens lyis, Mangso dah zo shuk pwe zainsmuh mas los zop geh. 18 Los geh, hwankti jens dah shoh, jeszau, jeslo jens dah shoh, nyang jens dah shoh, nyang ji bang dah shoh, luiq bang yahge jons jens ngislo kuhlo dah shoh lyis namoq xauh zo das, ge thwe zainsmuh yah kaiq. 19 Hauh thang lhyi hauh yewus eq, nyeisjvng mas dah hwankti jens yah nyamoq dah jesphung jens eq, hauh nyang ji soeu yahge nyah jesphung lhyi zan das xiklyis tsain huom toh zis ngos nyvng. 20 Hauh yewus yah dvgeh nyah xikkhonh mas vlho kuot xoeuq dah lvpe hwah gas nyhik yoeus zis xauh goeus. Nyang gas hau vlho chixoeuq zis yah yewus dah loqsoh dap bang yahge yewus dah gungslho lhyi paiq bang lyis mhuih jyomh soeu nghuot. Hauh yewus yahge lvpe hwah gas hwank ngeh nyeis dah nyithomh mas vdwis khyoq kat zis tsain xauh. 21 Nyamoq dah jesphung jens gas nyang ji soeu dah nhuot masyah thuq dah moengsa yah sat zis xauh las nyamoq dah shoh lyis, nghoq dvnganh gas nyamoq yoh zo nyhoq jo shoq tsain zo.
1 Hauh thang lhyi loeuswons soeu dvyuk gas dwangchuk buiq dah suhshih yahge svsoh lyei shamjvng twih dvkvt lyis nyah loq mas chi lha, maukhung mhayah gyoh los zis ngos nyvng. 2 Nyang gas hauh yius Satan nghuot, gohlhain dah lhangnyis ge mvnjung lyis nyhik yoeus las dvkhyoengh zvn jweh shoq lhunk toh das xiklyis twih toh. 3 Hau loeuswons soeu ka mvnjung lyis dwangchuk buiq mas khyoq kat toh las, hauh joqyos lyis nyheih lho lha zvnlom dvkhyoengh dyingh shoq dius nyau jens lyis ma yoh mhuih jyomh bas jungh, kyihau thungh tap toh. Zvnlom dvkhyoengh dyingh lyis nyang lyis dvsoq phui kat das. 4 Hauh thang lhyi hwankti tank jens lyis ngos nyvng. Hauh hwankti tank jens mas tsung toh bang gas, soetuon das toeuh dyei toh zis tsain xauh bang nghuot. Hauh thoq lyis Yhensain Yesu chixoeuq dah dan cho lhyi eq, Mangso dah dang lyis kanghjyoeng kat las sat zis xauh bang yah, hauh yewus lyis eq, nyah gungslho lyis eq, ma paiq, vsainnyang dah ngelang yahge loq jens mas hau Yewus dah loqsoh ma kham yoeus bang dah dyos lyis ngos nyvng. Nyamoq gas kang doms dwis los las hwankti jens teh Yhensain Yesu yah dvgeh zvnlom dvkhyoengh dyingh shoq tsain guon nyeis das. 5 (Nyet joq shih dah shei bang gas, hauh dvkhyoengh zvn ma thank shih gyo lyis ma yoh dwis toq los,) heika cangxeih vlhain dwis toq cho nghuot. 6 Housoeh shei masyah cangxeih dwis toq los bang dah caiq mas xauh wvng bang gas ngelhoq las nyoshoq dah shvmanh jyehjuh tsain xauh kham yoeus. Aiq vlhain shei cho ka nyamoq thoq mas yomsoq ma bos. Nyamoq gas Mangso yahge Khristu dah phudyei bang nghuot das las zvnlom dvkhyoengh dyingh shoq Khristu yah dvgeh xauh guon nyeis das. 7 Hauh zvnlom dvkhyoengh lai lyis Satan ka thung mhayah phank kat zis xauh das las, 8 nyeisjvng gonh dyos nyeis dah Gog yahge Magog ge dah dius nyau jens lyis mhuih jyomh das xiklyis thuq los das. Satan ka moeng zan das xiklyis nvmukdra mas dah sihsho nyhoq nyo dah nyah dius jens lyis khi huom toh das. 9 Nyamoq gas nyeisjvng goms shoq nyenh loh las Mangso dah dius jens thoenggus yahge yhensain jyetdap dah wus lyis tsain lhaink toh. Nghuot laus eq maukhung masyah nyi gyoh los las nyamoq lyis ngeh jom tyamp. 10 Hauh thang lhyi, nyamoq lyis mhuih jyomh dah Yius eq nyi yahge hwank dap nyeis dah thomh mas khyoq kat zis xauh: houmha hauh yewus yahge lvpe hwah eq xiklyis yah tsain bos las nyamoq gas nyeih nyenh vcaiq vto shoeuhshih zis xauh das. 11 Hauh thang lhyi kuhxing dah hwankti tank thyoeu eq, houmha tsung toh soeu lhyi eq ngos nyvng. Hauh Yhensain xikkhonh mas dah maukhung yahge nyeisjvng gas dyuk loh las hauh aiq ja gonh lyis ma nyvng lo. 12 Hwankti tank xikkhonh mas shei bang ngislo kuhlo tsain yap joq zis ngos nyvng. Sauhbuk jens tsain phank toh, kangbuk ge gohtoeu sauhbuk eq dvkoeuq phank toh. Shei loh goeus bang gas nyamoq kuot khoq cho sauhbuk mas comh toh zis yah dvyhangteh nyamoq soetuon zis tsain xauh. 13 Hauh thang lhyi nvmukdra gas nyang mas tsain bos dah shei goeus bang lyis doms kyauh. Shei cho yahge shei mau eq, nyamoq mas bos dah shei bang lyis doms kyauh las dvnganh gas vsainnyang kuot lai los goeus dah wotwu yah dvyhangteh soetuon zis tsain xauh. 14 Hauh uhlyis shei zis yahge shei mau gas munyi thomh mas khyoq kat zis tsain xauh. Hauh munyi thomh gas aiq vlhain shei cho nghuot. 15 Kang maussauh mas nyings ma bos soeu hank laus eq hauh munyi thomh mas khyoq kat zis tsain xauh.
1 Hauh thang lhyi maukhung vsaiq, nyeisjvng vsaiq lyis ngos nyvng. Cangxeih maukhung yahge nyeisjvng gas dyuk goeus, thomh eq ma joq lo. 2 Hauh uhlyis gyingshang wus ge dah Yerusalem wus vsaiq gas loloeu saiq xiklyis shunk dah lonyi saiq teh dye sont las, Mangso nyeis dah maukhung mhayah gyoh los yvlyis ngos nyvng. 3 Tsai, ngos gas hwankti tank masyah taiq thuq los dah thwe zainsmuh dvkoeuq xauhgyo. Houka, gvshih Mangso yhen ka dius yah dvgeh nghuot. Nyang nyamoq yah dvgeh huom nyeis das las nyamoq gas nyah vnyau duot das. Mangso ka nyah gungs nyang nyamoq yah dvgeh nyeis las, nyang gas nyamoq dah Mangso duot das. 4 Nyang gas nyamoq nyoqjeih mas dah nyoqdyeis dvnganh lyis buot tyamp dyei das. Thang pheh shei ge zis ma bos lo das; kuk zis, ngaus zis, nos zis, xikpheh dah joq zis dvnganh dyuk goeus, ge. 5 Hauh thang lhyi hwankti tank mas tsung toh soeu taiq zis gas, Yoeuh aq, gvshih shishenh lyis vyhang dvnganh lyis ngos vsaiq doms kuot toh, ge. Tsai, Yhensain taiq zis gas, Lhaih toh aq: khasoeh ge lyis haih dang gas jyoeng lha wontang, ge. 6 Hauh thang lhyi nyang taiq zis gas, Muh dye goeus. Ngos gas Alfa yahge Omega, cangxeih yahge thang thank nghuot: jeis shet soeu hank eq hau jeisthuq dwang mas dah jeis lyis phauh ma gyoh xauh shuk das toeuh ngos dyei das. 7 Yoh ung soeu ka dang thoengh yah dvyhangteh xauh kham yoeus das las, ngos gas nyamoq dah Mangso duot las nyamoq eq ngah lo jens duot das. 8 Nghuot laus eq gyuk ehnyet bos bang, ma lomsjingh las dang ma jings bang, vchoqh vjyot bang, dius sat bang, yauxi bang, hweq kat bang, silho paiq bang yahge hwah bang dvnganh gas nyi yahge hwank ngeh nyeis dah thomh mas xauh tsain joeng das. Houka aiq vlhain shei cho nghuot, ge. 9 Hauh uhlyis thang thank dah yomh yah dyingh joq dah kom nyhet lom chi dah loeuswons bang nyhet yuk mas dvyuk ngah jyank los las, Los aq hauh Yvnglo dah yhensain nyhiq ge dah lonyi saiq ngos nvng lyis chixoeuq bah, ge ngos lyis taiq. 10 Tsai, hauh dyos gas ngos lyis shwih las hauh loeuswons soeu ka ngos lyis svsoh nyhang dah boms thyoh mas shwih doq loh las, Mangso nyeis dah maukhung masyah gyoh los gyingshang dah Yerusalem wus ngos lyis chixoeuq. 11 Hauh wus gas Mangso dah phunk yah bvng joq. Hauh wus gas shang dah bvngtoenk, nvgvthweq luk yahge phauh dah luk teh bvng joq. 12 Hauh wusciank zainsmuh gas kuhxing zis yah nyhang lha khomh dvci aiq khomh bos. Hauh khomh jens mas loeuswons bang dvci aiq yuk tsain zungh nyeis. Hauh khomh jens thoq mas Israel jens dvci aiq koq dah nyings tsain lhaih tap toh. 13 Buisthuq shot wus khomh somh koeuq, mautsung shot wus khomh somh koeuq, mautyi shot wus khomh somh koeuq, buiswvng shot pheh wus khomh somh koeuq nghuot. 14 Hauh wusciank lyis luk vpom dvci aiq koeuq dah thoq mas ci toh las, hauh khomh jens mas Yvnglo dah lvgyo jens dvci aiq yuk dah nyings lhaih toh. 15 Ngos yah jisgoh dah loeuswons soeu loq mas wus lyis eq, wus khomh jens lyis eq, wusciank lyis eq, keq das xiklyis xing keqseh dvkoeuq chi toh. 16 Hauh wus gas nyei thunk nghuot las, mau tsung yahge mautyi shot pheh dvyhangteh nghuot. Loeuswons soeu ka keqseh yah hauh wus lyis keq lyis lywas choeu, xing choeu, nyhang choeu main dvkhyoengh oengxo nghuot. 17 Tsai, hauh wusciank lyis eq keq yoeuh lyis dius keq zis yah dvyhangteh nghuot. Loeuswons soeu keq lyis pe 216 nyhang. 18 Hauh wusciank lyis nvgvthweq luk yah ci toh, hauh wus lyis gas lhoqshang dah bvngtoenk teh doeus dah xing gyingh yah kuot toh. 19 Hauh wusciank vpom luk jens lyis phauhdap luk vja ja yah shunk toh. Cangxeih dah vpom luk gas nvgvthweq, aiq gas nila, somh gas mvhoya, nyei gas myaq, 20 oeng gas jyaung, khyuk gas patvmyah, nyhet gas sengmut, xet gas myet-yweh, gau gas uqtapvyah, dvci ka mvhoya nyaus, dvci das gas wakintu, dvci aiq gas thitun nila tsain nghuot. 21 Hauh wus khomh dvci aiq koeuq eq pvleh dvci aiq koeuq nghuot. Khomh khanghmuh pvleh dvkoeuq koeuq nghuot. Hauh wus dah talhoeu cho ka bvngtoenk teh bvng dah xing gyingh nghuot. 22 Hauh wus vkhau mha Yhenmuh lyis ngos ma nyvng. Khasoeh ge lyis Maukhung Jesphung Yhensain Mangso yahge Yvnglo gas hauh wus dah yhenmuh nghuot. 23 Hauh wus lyis pank dyei das zis buis yahge lhamhmuh ma chah. Khasoeh ge lyis Mangso dah phunk gas hauh wus lyis pank dyei las Yvnglo gas hauh nyibung nghuot. 24 Nyeisjvng dius jens gas hauh wus dah bvng zis yah tsain suh e das. Nyeisjvng dah hwankti jens eq vsainnyang yoh dah yhenzis yoskhuih lyis hauh wus mas chi wvng los das. 25 Hauh wus khomh jens lyis dvnyeih gonh phank hanh toh das. Nyamoq lyis khanhamp eq nyheih toh das zis ma nghuot, khasoeh ge lyis hauh wus mas nyenh ge zis ma bos. 26 Dius nyau jens dah phunk nyoqnho ngelang yahge nyeisgis yaplhoq cho jens lyis hauh wus mas tsain chi wvng los das. 27 Nghuot laus eq vwot v-oeu cha eq hauh wus mas yoh wvng das zis ma nghuot. Vchoqh vjyot, vwot v-oeu kuot soeu, hwah cho chank soeu eq, hauh wus mas khanhamp eq xauh wvng das zis ma nghuot. Yvnglo dah kang maussauh mas nyings bos bang kyingh hauh wus mas xauh wvng das.
1 Tsai loeuswons soeu ka Mangso yahge Yvnglo dah hwankti tank masyah yaus thuq los las hauh wus chomuh gungs chank yaus loh, pvt teh cingh dah kang jeismuh lvng ngos lyis Chixoeuq. 2 Hauh jeismuh lvng thyitvp haqtvp jeis yvm chank yah shih dvci aiq ja shih dah, kang dwis nhang dah saiqzains tsain bos. Hauh yvmas lhamhmuh dvkhyvp dvlhain, dvzvn lyis dvci aiq lhain vshih shih joq. Hauh saiqzains dah vhuq eq dius nyau jens dah nos lhoq gis das xiklyis nghuot. 3 Thang pheh hauh wus mas Mangso dah nhoengh xauh ge zis cha eq ma bos lo das. Mangso yahge Yvnglo dah hwankti tank gas hauh wus dah vkhau mha joq das las, nyah jyeidwis jens nyang lyis phuqsoe das. 4 Nyamoq gas nyah nyoqnho lhyi xauh nyvng nyeis das. Nyamoq dah ngelang mas nyah nyings lhaih tap toh das. 5 Houmha nyenhyo ma bos lo das. Nyamoq nyibung bvng zis eq, buis bvng zis eq ma chah lo. Khasoeh ge lyis Yhensain Mangso ka nyamoq dah bvng zis duot das. Hauh thoq lyis nyamoq gas hwankti duot las vcaiq vto guon nyeis das. 6 Hauh thang lhyi loeuswons soeu ka, Haih dang jens gas dan las yoh loms. Lvpe jens lyis dyos dyei dah Yhensain Mangso ka shishenh ma nyangh lyis bweh los das cho, nyah jyeidwis jens jyank mas chixoeuq das xiklyis nyah loeuswons soeu lhyi nhang kat. 7 Yesu gas, Gyo yoeus aq, ngos lvnyap jweh los das! Haih maussauh mas bos lvpe jens dah dang lyis domsyos gyo las chank nyeis soeu ka ngelhoq, ge ngos lyis taiq. 8 Ngos Yohan gas haih cho jens lyis xauh eq xauhgyo, nyvng eq nyvng soeu nghuot. Heinyhoq dye xauhgyo zis yahge dye nyvng thang lhyi, ngos lyis haih cho chixoeuq dah loeuswons soeu khyeiyang mas, nyang lyis paiq das zis ngos phvluk zomhgyuis bah oen. 9 Nghuot laus eq nyang gas, Housoeh vkuot, ngos gas nvng, nah boekyis lvpe jens yahge haih maussauh mas dah dang lyis domsyos gyo zis yah chank nyeis bang dah loeuzomh changh jyeidwis dvnghuot. Mangso lhyi paiq aq, ge ngos lyis taiq. 10 Tsai, nyang gas haih cho dvnganh yah bweh das shishenh ni los goeus las, haih maussauh mas bos dah lvpe dang jens lyis vnghop shung toh. 11 Ma dan soeu ka ma dan khyvlyis chank nyeis shih bas jungh, ma lhoq ma shang soeu ka ma lhoq ma shang khyvlyis nghuot nyeis shih bas jungh, dan soeu ka dan khyvlyis nghuot nyeis shih bas jungh, gyingshang soeu ka gyingshang khyvlyis nghuot joq shih bas jungh. 12 Gyo aq, ngos lvnyap jweh lyih das, dvyuk yah dvyuk vsainnyang kuot goeus dah muhzoh yah dvyhangteh shangh das phauh lyis ngos yah dvgeh chi lyih das. 13 Ngos gas Alpha yahge Omega, cangxeih yahge thang thank zis nghuot. 14 Kangdwis nhang dah saiqzains mas dah vshih xauh zo das zis yahge, wus khomh cho chank yah wus mas wvng das toeuh yoh shoq, vsainnyang dah dyimis lyis cheihshang tyamp bang gas ngelhoq. 15 Nghuot laus eq dius teh yangh ma doeus lo shoq mulyanghsenh bang, hweq kat bang, nyetnau muh kuot bang, dius sat bang, silho paiq bang yahge hwah cho lhyi ngwis las chank kuot bang dvnganh gas wus nghe mha xauh nyeis das, ge ngos lyis taiq. 16 Ngos Yesu gas phung khau mha nyeis dah namoq lyis haih cho jeis taiq kyoh das nyhenshang ngah loeuswons lyis nhang kat. Ngos gas Dawi yhenbang masyah dyos lyih soeu nghuot. Ngos gas bvng dah buhnyhiq nghuot. 17 Hauh dyos yahge lonyi saiq gas, Los aq, tsain ge. Hauh zis xauhgyo yoeus soeu hank laus eq, Lo aq, ge bas jungh. Jeis shet soeu ka los bas jungh, kang jeis lyis omes soeu hank laus eq, phauh ma gyoh gyoh jyungshuk khyvlyis lhom yoeus bas jungh. 18 Ngos Yohan gas haih maussauh mas bos dah lvpe dang xauhgyo bang dvnganh lyis, gvgis zaih nhang. Haih dang mas dvja ja lhungh soeu hank lyis laus eq, Mangso ka haih maussauh mas bos joeng dah yomh lung dyei das. 19 Haih maussauh mas bos lvpe dang masyah dvja ja yoeus tyamp soeu hank lyis laus eq, hai mha lhaih toh kang dwis nhang saiqzains mas dah vshih xauh zo das toeuh yahge gyingshang wus mas wvng das toeuh lyis Mangso yoeus tyamp dyei das. 20 Haih cho lhyi kanghjyoeng kat dyei soeu ka, Jyoengh nghuot goeus. Ngos lvnyap jweh lyih das, ge. Amen. Yhensain Yesu eh, jweh los aq! 21 Yhensain Yesu dah jyehjuh gas Mangso dah dius jens yah dvgeh nghuot bas jungh! Amen.